Política de privacida – Juan Ignacio Pérez\nGure gunearen helbidea: https://juanignacioperez.net\nSaioa hasten duzunean, zenbait cookie ere instalatuko ditugu zure saio hasierako informazioa eta zure pantailaren bistaratze aukerak gordetzeko. Saio hasierako cookieak bi egun irauten dute, eta pantailaren aukerek urtebete irauten dute. «Gogorarazi iezaidazu» aukeratzen baduzu, zure hasiera saioa bi astez mantenduko da. Zure kontuko saioa bukatzen baduzu, saio hasierako cookieak ezabatu egingo dira.\nPasahitz berrezarpen eskaera bat egiten baduzu, zure IP helbidea berrezarpen e-postan sartuko da.


Familientzako lantegiak, Artium txikia, Good morning! Eta FamiliArtium Museora itzuliko dira udazkenarekin batera\nAstelehena, 2017(e)ko Urriaren 30a 12:44\nDokumentazio-Zentroa erakusketa bat prestatzen ari da liburutegiek zineman izan dituzten agerraldiekin. Francisco Javier San Martín-ek hitzaldi bat emango du Santos Iñurrieta margolariaren lanaren inguruan. Gainera, zazpigarren inTACTO jaialdia eta Irudika, ilustrazioaren profesionalen topaketa, egingo dira Artiumen\nArtium Vitoria-Gasteizko Arte Garaikidearen Euskal Zentro-Museoak familientzako lantegiak eta jarduerak berreskuratuko ditu azarotik aurrera, hitzaldiak, cinema eta arte eszenikoak ere barne hartzen dituen kultur programa batean. Santos Iñurrietaren, Artium Bildumaren eta Kartografia likidoak eta Mirarien horma erakusketen eta Museoa zinemaren munduaren inguruan prestatzen ari den erakusketa dokumental berriaren doako bisitak eskainiko dira. Gainera, inguruko kultur eragilei babesa eman eta haiekin elkarlanean aritzeko ildoan, ekimen ugariren egoitza izango da Artium, besteak beste inTACTO jaialdiarena eta Bernaola Festival-ena. Artiumen webean (www.artium.org) dago programa horiei buruzko informazio zehatza.\nUdako oporren etenaldiaren ondoren, azaroak eta udazkenak berekin dakarte familientzako lantegien jarraipena, bai igandetakoena (Artium txikia eta Good morning!) eta bai hilean behingoarena (FamiliArtium). Zehatzago, datorren igandean, azaroak 5, bai Artium txikia, 3-5 urte bitarteko haurrei zuzendua eta bai Good morning Artium!, 6-11 urte bitartekoei zuzendua, Santos Iñurrietaren erakusketaren eta haren koadroetan agertzen diren ehundaka pertsonaien inguruan egingo dira. Lantegi bien asmoa da familiei eskaintzea Museoan esperientzia dinamiko eta aberasgarria bizitzeko aukera. Bestalde FamiliArtium, hilean behingo proposamena ere azaroan itzuliko da, hilaren 18an, larunbatarekin, Azucena Monjek emandako komikien gidoi- eta marrazki-lantegi batekin.\nGazteenei zuzenduta dago, orobat, album baten eta eranskailu bilduma baten argitalpena. Azaroaren 1ean, asteazkena eta jaieguna, eta ondoko asteburuetan hasiko da banatzen bisitarien artean. Santosen animaliategia da, Ke usted lo pase bien erakusketako margolan batzuk erreproduzitzen dituen album bat. Haietatik hogeita hamar animalia-irudi inguru atera dira, eranskailu modura berregin direnak.\nIñurrietaren erakusketa Francisco Javier San Martín Euskal Herriko Unibertsitateko irakaslearen ekarpenekin aberastuko da, gainera, arabar margolariaren pertsonaien eta koloreen unibertsora eramango baikaitu. Azaroaren 21ean izango da, asteartea. Bestalde, Concha Rubiok beste irakurle klub bat zuzenduko du hilaren 30ean. Beti bezala literatura eta artea lotuko dira, eta oraingo honetarako hautatutako liburua Julian Barnes-en El ruido del tiempo nobela da.\nZinema protagonista izango da berriz ere azaroan Artiumen, oraingo honetan arrazoi askorengatik. Lehendabizi, hilaren 17an, ostirala, liburutegiek eta liburuzainek zineman izan dituzten agerraldiei buruzko erakusketa dokumental bat irekiko delako, Liburutegiak tapiz gorriaren gainean, Artiumen Dokumentazio-Zentroak antolatua. Gainera, Hileko proposamena programak Liburutegiko erabiltzaileen eskura jartzen ditu, ikusteko edo maileguz etxera eramateko, Caimán aldizkariak argitaratutako Las cien mejores películas de la historia del cine español zerrendako pelikula gehienak.\nLiburutegian betiere, Zinemaren inguruan programan dokumentazio zabala eskaintzen da Lenny Abrahamson irlandar zuzendariari eta haren Frank izeneko pelikulari buruz. Hori ere Zentroan ikus daiteke. Bestalde, Institut Français-ekin batera programatutako CinémArtium zikloan hilaren 28an, asteartea, Emmanuel Finkiel-en Je ne suis pas un salaud pelikula eskainiko da. Eta azkenik Vital Fundazioarekin batera antolatzen den, Zinema eta arte garaikidea adinekoentzat programan, hilaren 7an, Un otoño sin Berlín pelikula proiektatuko da.\nGogoratu behar da, era berean, Artiumen bisitariek hiru erakusketa handi dituztela ikusgai, dagoeneko aipatu den Ke usted lo pase bien, Santos Iñurrietarena, Artiumek eta Mexiko Hiriko Carillo Gil Museoak elkarlanean ekoitzitako Kartografia likidoak eta Artium Bildumaren artelan garantzitsuenen erakusketa, Artea. Hezkuntza Sailaren erakusketa batek, Mirarien horma, eta Liburutegiaren erakusketa dokumentalak osatzen dute erakusketa-programa. Museoak doako bisita gidatuak egiten ditu asteazken eta igandero erakusketa horietara guztietara.\nBestalde, bere inguruko kultura-bilbea babestu eta sustatzeko xedea betez Artium Museoak Arabako eta Euskadiko kultur eragileek sustatutako zenbait ekimenetan parte hartuko du. Horien artean daude ihizkuntza eszeniko berrien nTACTO Jaialdiaren zazpigarren edizioa, aurten ere esparru horretako sortzaile ospetsuen eta berritzaileenak bilduko dituena. Programatutako ikuskizun eta lantegien artean daude Societat Doctor Alonso-rena, Twins Experiment-ena, Poliana Lima-rena edota Alberto Cortés-ena. Jaialdia hilaren 24, 25 eta 26an egingo da.\nBestalde, azaroaren 17, 18 eta 19an musika esperimentalaren hamalaugarren Bernaola Festival egingo da Museoan, Espacio Sinkro-k antolatua. Jaialdiaren esparruan eta danZálava proiektuaren barruan Mala Kline koreografo eta dantzari eslobeniarraren emanaldia aipatu behar da. Zinexpress Jaialdiaren egoitza izango da gainera Artium, Gauekoak antolatua, azaroaren 18an, larunbata. Eta lankidetzaren atal hau amaitzeko, hilaren 10ean eta 11n. lehendabiziko ilustrazioaren profesionalen topaketa egingo da.\nHileko agenda jaitsi Artiumen jarduerak


Elif Shafak - Wikipedia, entziklopedia askea.\nElif Shafak ( [eˈlif ʃaˈfak] Estrasburgo, 1971ko urriaren 25a) jatorri turkiarreko idazlea da. 17 liburu argitaratu ditu, horietatik 11 nobelak. Bai turkieraz bai ingelesez idazten du eta 50 hizkuntzatara itzuli da. Bere azken nobela 10 Minutes 38 Seconds in this Strange World (10 minutu 38 segundo mundu bitxi honetan) Booker sarirako finalista izan zen . Turkian gehien irakurri den egilea da. Irakaskuntzak eman ditu Turkiako, Britainia Handiko eta Estatu Batuetako hainbat unibertsitatetan.\nEstrasburgo, 1971ko urriaren 25a (50 urte)\nMiddle East Technical University Faculty of Economics and Administrative Sciences (en)\nThe Forty Rules of Love (en)\nHavva'nın Üç Kızı (en)\nEmakumeen eskubideen, LGBT komunitatearen eta adierazpen askatasunaren defendatzailea da. TED Global-en hainbat hitzaldi inspiragarrietan parte hartu du.\nBere lanak kultura eta literatura tradizio anitzetan oinarritzen dira eta Ekialdea eta Mendebaldea batzen saiatzen da, historiarekiko, filosofiarekiko, sufismoarekiko, emakumeak gizartean gaiarekiko, gutxiengoekiko eta etorkinekiko interesa islatuz. 2010ean Frantziako Arte eta Letren Ordenaren domina jaso zuen.\n1.1 Gai errepikakorrak\nBenetako izena Elif Bilgin da, baina bere amaren izena ezizen gisa erabiltzen du bere lanak sinatzeko. Estrasburgon (Frantzia) jaio zen 1971n. Gurasoak (Nuri Bilgin filosofoa eta Shafak Atayman diplomatikoa) banandu ondoren, Elif Shafak amarekin hazi zen. Familia patriarkal tipiko batean hazi ez izanak bere lanean eragin handia izan zuela aipatu zuen. Nerabezaroa Madril (Espainia), Amman (Jordan) eta Turkiaren artean eman zuen.\nNazioarteko Harremanetan lizentziatu zen Ekialde Hurbilean, Ankarako Unibertsitate Teknikoan, Turkian. Genero eta Emakumeen Ikerketako Zientzietan masterra lortu zuen, Islamaren Dervixeen ulertze ziklikoan zeharreko emetasunaren dekonstrukzioari buruzko tesiarekin. Filosofian doktoregoa lortu zuen unibertsitate bereko Zientzia Politikoen Sailean.\n17 liburu idatzi ditu, ingelesez eta turkieraz, beste hizkuntza batzuetara itzuliak. Bere lehen eleberriarekin: Pinhan (The Hidden), Rumi saria irabazi zuen 1998an, Turkiako literatura mistikoko lanik onenari ematen zaiona. Nabarmentzeko modukoak diren ingelesezko bere bi eleberri dira The Bastard of Istanbul eta The Architect's Apprentice. The Bastard of Istanbul eleberrian Armeniar genozidioa aipatuz, Shafak Turkian salatu zuten "Turkiako herria iraintzeagatik" Turkiako zigor kodearen 301. artikuluaren arabera. Kasua 2006ko ekainean bertan behera utzi zuten. Hala ere, salatzaileek kasua berriro ireki zuten 2006ko uztailean eta Shafak hiru urteko kartzela zigorra izateko arriskuan zegoen, baita bere itzultzailea eta editorea ere. 2006ko irailaren 21ean, Shafaken aurkako auzi berritua ere bertan behera utzi zuten froga faltagatik.\nIstanbul hiria bere literatur lanaren puntu nagusietako bat bezala nabarmentzen da, The Bastard of Istanbul eta The Architect's Apprentice elaberrietan ikus daitekeen moduan, azken hau Sinanen lanean inspiratuta, agian Otomandar Inperioko arkitekto garrantzitsuena. Time aldizkarirako idatzitako saiakera batean, "Ekialdea eta Mendebaldea ez dira olioa eta ura" dio. Nahastu egiten dira. Eta Istanbul bezalako hiri batean biziki, etengabe, modu harrigarrian nahasten dira". Shafakentzat interesgarria den beste alderdi bat mistika sufia da. Horren lekuko da The Forty Rules of Love: A Novel of Rumi izeneko liburuan, amodiozko istorio modernoa, etxekoandre judu-amerikarra eta Amsterdamen bizi den sufi moderno baten arteko maitasun istorioa. Feminismoa, gutxiengoen eskubideak eta adierazpen askatasuna ere maiz agertzen dira bere lanetan, fikzioan zein saiakeran.\nAraf (The Saint of Incipient Insanities-en itzulpena), 352pp, 2004, Metis, ISBN 975-342-465-5 \nBeşpeşe, 680pp, 2004, Metis, ISBN 467-1 ( Murathan Mungan, Faruk Ulay, Celil Oker eta Pınar Kür-rekin) \nBaba ve Piç ( The Bastard of Istanbul ) itzulpena, 384 orr., 2006, Metis, ISBN 975-342-553-8 \nThe Saint of Incipient Insanities, 368pp, 2004, Farrar, Straus eta Giroux, ISBN 0-374-25357-9 \nThe Flea Palace (itzulpena Bit Palas ), 260pp, 2005, Marion Boyars, ISBN 0-7145-3101-4 \nThe Gaze ( Mahrem-en itzulpena), 252pp, 2006, Marion Boyars, ISBN 0-7145-3121-9 \n↑ ‘Beşpeşe’ ciddi bir oyun yazdılar. (Turkieraz)\n↑ Baba ve Piç. (Turkieraz)\n↑ The Saint of Incipient Insanities: A Novel\n↑ The Flea Palace (with Muge Gocek)\n↑ The Gaze - Elif Shafak\n↑ The Flea Palace\nElif Shafak-en webgune ofiziala\nZentsura Turkian - IFEX


RSS jarioa by Oihan Vitoria - issuu\nRSS jarioa (Feed, Pull teknologia). Google Reader Izena, banaka: Oihan Vitoria Ekarpenaren helburua: •\n1. Bideo hau ikusi eta laburtu zure hitzetan zer den RSS jarioa. http://www.youtube.com/watch? v=OtJhqhRJEI8&feature=PlayList&p=F0EA4F0A1A942608&playnext=1&playnext _from=PL&index=5 RSS jarioak, interesatzen zaizkigun gaiei buruzko informazioa jasotzeko aukera eskaintzen digu. Lehen, albisteak eta orokorrean informazioa eskuratzeko gure kabuz egin behar genituen bilaketak. Ondorioz, denbora dezente pasatzen genuen horretan. Orain, berriz, web guneek RSS jarioa izaten dute. Bertan klik eginda edo URL-a kopiatuta, harpidetu egiten gara eta web gunean zerbait berria argitaratzen denean, abisua jasoko dugu. 2. Google Readerren inguruko bideo hau ikusi: http://www.youtube.com/watch?v=6OCZRk4k2ws 3. Google Reader www.google.es/reader tresnan sartu. Googlen kontua izan behar duzu, ez baduzu, atera orain bat (beste norbaiti gonbidapena bidaltzea eskatu behar diozu). 4. Jo dezagun zuk interes handia duzula eskuratzeko zure Google Reader kontuan Gigapan argazki-sistemaren inguruan sortzen diren albisteak eta berriak. Horretarako joan Añadir una suscripción atalera eta bilatu Gigapan hitzarekin ze jario egon diren:\nGigapanen inguruan eguneratuta egoteko, bi web gune hauetan izena eman dut: Gigapanen blogean eta Gigapan Systems izenekoan. Horrela, Gigapani buruzko informazio interesgarria jaso ahal izango dut. 5. Aukeratu blog hau http://gigapan.blogspot.com eta egin harpidetza. Gero kendu harpidetza Administrar suscripciones atalaren bidez (interesa baduzu harpidetza utzi dezakezu arazorik gabe). 6. http://gigapan.blogspot.com blogean sartu eta beheko partean Subscribe ikusiko duzu. Aukeratu (Posts = ekarpenak) eta egin harpidetza Add to\nRSS jarioa zer den, nola funtzionatzen duen eta zertarako balio duen ikasi dugu Google Reader jario-kudeatzailea erabiliz. Informazioa eskur...


Ibilbide Kulturalak: Iparraldea\nIsturitze, Baiona, Donibane-Lohizune\nIsturitzeko Haitzuloa Europako paleolitikoko santutegi garrantzitsuenetako bat da. Historiaurreko haitzulo hauetan Kristo aurreko 80.000tik 15.000era jendea bizi zen.\nBaionako alde zahar atsegina hiru zati desberdinetan banatuta dago: Grand Bayonne edo Baiona zaharra, Petit Bayone eta Izpiritu Sainduaren auzoa.\nBaiona Zaharra Katedralak menperatzen dituen ingurunetan dago kokatuta. Bertako kale estuetan XVI., XVII., eta XVIII. mendeko etxeak daude, hala nola Belzunze Jauregia eta Brethous jauregia.\nErdi Aroko hiri baten oparotasunaren seinale izan ohi da katedrala. Baionako Santa Maria Katedrala bikaina da. XIII. mendean hasi ziren katedrala eraikitzen, koroa eta bost kaperak barne, eliza erromaniko zaharraren gainean, azken hori txikiegia baitzen. XVI. mendean amaitu zen, nahiz eta katedralaren 88 metroko orratzak ez ziren XIX. mende arte eraiki. 3 nabe eta sei bideune ditu. Estiloari dagokionez, rayonnant gotikoaren eta flamigeroaren arteko nahasketa da. Erdiko nabean, XIV. mendekoa, gangaren klabeetan Frantziako lirioak eta Ingalaterrako lehoinabarrak daude irudikatuta. Gurutzaduraren hegoaldeko besoan, gangako klabeetan politena, Baionako untzi ospetsua agertzen da, masta, gaztelua eta bost itsas gizonekin, garai hartan hiriak itsasoan zuen botere izugarriaren erakusgarri. Hegoaldeko dorrean, estilo gotiko flamigeroa duena eta XV. mendearen amaiera eta XVI. mendearen hasiera bitartean eraiki zena, lirioak agertzen dira eta ez lehoinabarrak. Katedralaren alboan estilo gotiko rayonnant duen klaustro bat dago, XV. mendekoa eta bertan egiten ziren bilera desberdinak.\nBaiona Txikia auzo bitxi bat da, fatxada erregularrez eta kale estuez beteta. XII. mendean, inguruko lur lohitsuak bereganatzen hasi zen, partzelazio zaharraren plano karratuari eutsi bazion ere.\nHirigotorrak menperatzen du Izpiritu Sainduaren auzoa; bertan bizi da talde judutar garrantzitsu bat, XVI. mendearen hasieran Espainiatik iritsi zena.\nDonibane-Lohizune da Nivelle ibaiaren ahoan kokatuta dagoen kostaldeko portu handi bakarra. Badia ikaragarriarekin batera, Donibane-Lohizunek denbora luzez jasan behar izan ditu Ozeano Atlantikoaren haserreak. 1680an itsasikara batek ia hiri osoa suntsitu zuen.\nSan Juan Bataiatzailearen Eliza XV. mendetik XVII. mendera bitartean etapa desberdinetan eraiki da, 1419an erre zen eliza zahar bat zegoen leku berean. Harrizko paretak ditu, lodiak eta itsuak, gotorleku baten itxura ematen diotelarik. Kanpandorre labur bat dute, behealdean karratua eta poligonala goialdean. Kanpoaldea zurruna bada ere, 1865 urtean gehitu zitzaion portada neogotikoa izan ezik, barrualdea oso aberatsa da. Galerien hiru solairu dituen nabe zabal bat da, eta bertan urre koloreko zurezko erretaula barroko izugarri bat dago, zutabe Salomonikoekin batera, lau altuera desberdinetan kokatuta dauden hogei irudien alboan, aldarea goratua, organoaren fatxada bikaina…\nHonako eliza honetan ezkondu ziren Luis XIV.a eta Austriako Maria Teresa.\n--» orri-hasiera --»\nAzken eguneratzea: 2006/01/31


Mercadona, talentua erakartzeko eta atxikitzeko enpresa - Mercadona\nMercadona, banaketa-sektoreko enpresarik onena berriz, talentua erakarri eta atxikitzeari dagokionez\nMerco (Monitor Español de Reputacion Corporativa) ebaluazio-monitorearen sailkapenaren arabera, Espainiako banaketa-sektoreko enpresarik erakargarriena da Mercadona lan egiteko, eta erakargarrienetan seigarrena enpresa-sektore guztiak kontuan hartuz gero.\nInkestan 32.933 pertsonak hartu dute parte, eta positiboki baloratu dituzte Mercadonaren lan-baldintzak.\nTalentua erakarri eta atxikitzeari dagokionez, Espainiako banaketa-sektoreko enpresarik onena eta beste edozein sektoretako onenetan seigarrena dela aitortu diote Mercadonari. Aurten ere, irabazle da konpainia, Merco ebaluazio-monitorearen sailkapenaren arabera, 32.933 lagunek erantzundako inkestaren emaitzen ondorioz.\n2006tik, Espainiako eta Latinoamerikako ospe korporatiboaren enpresa-monitore nagusietako bat da Merco. Sailkapenak Espainiako 100 enpresa erakargarrienak zerrendatzen ditu —lan egiteko erakargarrienak esan nahi da—, irizpide gisa pertsonen kudeaketa eta talentuarekin eta enpresaren ospearekin lotura duten zenbait alderdi hartuz, betiere kontuan harturik talde guztien iritzia talentua berenganatzeko eta hari eusteko enpresek duten gaitasunaz.\nZehazki, aurten 32.933 pertsonak hartu dute parte inkestan; horien artean, 17.933 langilek, 5.628 unibertsitate-ikaslek, 1.447 negozio-eskolatako ikaslek, 7.600 herritarrek baino gehiagok eta hainbat arlotako giza baliabideen 270 arduradunek eta adituk baino gehiagok.\nMercadonako lan-baldintzak: enplegu egonkorra eta kalitatekoa\nLangileak dira Mercadonaren osagai garrantzitsuenetako bat. Hori dela eta, Mercadonaren Giza Baliabideen ereduak lan egonkorra eta kalitatekoa eskaintzen du, sektoreko batez bestekotik gorako soldatak, eta prestakuntza eta barne-promoziorako aukera.\nLanaren Nazioarteko Erakundeak (LANE) ere aintzatetsi ditu Mercadonaren lan-baldintzak, enpleguaren egonkortasunari eta kalitateari dagokienez.\nImagen de cabecera (Goiburuko irudia): Marcelo, La Pobla de Vallbonako (Valentzia) dendako langilea.\nMercadonak 7.700 kilo elikagai eman dizkio Bancosoli


Barneko Ingurumenaren Kalitatea – MOVALCLIMA – MOVALGROUP\nEraikinen barneko ingurumenaren kalitatea faktore garrantzitsua da eraikinen erabiltzaileen osasuna, konforta eta ongizatea ziurtatzeko.\nEITEko azken aldaketaren arabera, derrigorrezkoa da eraikinen hodien ingurumen-kalitatearen azterketak egitea eta horien higienea berrikustea, 70 KW-tik gorako potentzia termikoa instalatuta duten eraikinetan.\nHori dela eta, MOVALGROUPen honako zeregin hauetaz arduratzen gara:\nHodietan higiene-azterketak egitea UNE 10012 arauan ezarritakoaren arabera. Hodietan utzitako hauts-laginak hartzen dira, eta laborategian aztertzen dira, grabimetria bidez. Halaber, plaka mikrobiologikoak hartzen dira ukipen bidez, onddoek edo bakterioek eragindako kutsadura ote dagoen zehazteko.\nIngurumenaren kalitateari buruzko azterketak egitea barnealdeetan, UNE 171330 arauaren arabera. Ikuskapenak egiten dira klimatizazio-sistemetan, kutsatzaile kimikoak/mikrobianoak eta abar ote dauden zehazteko.\nAireztapen- eta erauzketa-hodiak garbitzea eta higienizatzea.\nIngurumenaren kalitatearen arloko aholkularitza.\nMOVALGROUP-EK ERANTZUKIZUNEZ LAN EGITEN DU COVID-19AK ERAGINDAKO OSASUN KRISIAREN AURREAN\nMOVALGROUPEN SEGURTASUNEZ LAN EGITEN DUGU, ZURE OSASUNA ETA GURE PROFESIONALENA ZAINTZEKO\nPrebentzio eta higiene protokolo berria jarri dugu bezeroen eskura klimatizazio-sistemetan\nCOVID-19ARI AURRE EGITEKO, LANEKO SEGURTASUNERAKO PROTOKOLO GUZTIAK BETETZEN DITUGU\nHori dela eta, gure bezeroen eskura jartzen dugu klimatizazio-instalazioei buruzko jarduketa-protokolo berria, klimatizazio-sistemetan prebentzioa eta higienea bermatzeko. Prebentziorako protokolo hori, gure teknikari kualifikatuek gauzatu dutena, osasun-agintarien gomendioetan oinarritzen da, eta honako hauek hartzen ditu barne:\nKlimatizazio-instalazioaren eta airea berritzeko sistemaren prebentziozko berrikuspena\nIragazkiak berrikustea eta aldatzea\nKlimatizazio-sistema garbitzea eta produktu bakterizidarekin desinfektatzea\nMakina guztiak Osasun Ministerioak Covid-19aren aurka homologatutako produktuekin garbitzea eta desinfektatzea\nMOVALGROUP BEZEROEN ESANETARA JARTZEN DA, KLIMATIZAZIO-SISTEMA BALDINTZARIK ONENETAN DAGOELA BERMATZEKO, BETIKO ZERBITZU-KALITATEAREN KONPROMISOAREKIN\nJARRI GUREKIN HARREMANETAN ETA ESKATU BEHAR DUZUN INFORMAZIOA


HIZKUNTZ INDARBERRITZEA ETA POLITIKA ERRADIKALAK – Karrikiri\nGerald Roche, Argia, 2020/02/02. Hemendik hartua.\nArtikulu honetan, Gerald Rochek esango digu hizkuntzen indarberritzea prozesu edo ekintza erradikala dela, statu quo globalari erronka egiten diolako. Kontua ez da hizkuntzak indarberritu ahal izateko munduan azaleko aldaketak egitea, baizik eta mundu berria sortzea. Politika erradikalen hainbat elementu aztertu ditu, besteak beste, ekintza politiko zuzena. Hizkuntza zapalkuntza beste zapalkuntza mota batzuk ikertzen diren antzera aztertzea proposatzen du.\nGerald Roche La Trobe Unibertsitateko (Melbourne, Australia) irakaslea da, antropologoa. Language on the move (hizkuntza mugimenduan) webgunean idatzi berri du ondoko lerroetara euskaraz ekarri dugun artikulua.\nWill Indigenous Languages Survive? (Biziraungo dute hizkuntza indigenek?) 2005. urteko artikuluan, hizkuntzen indarberritzea “sakonki politikotzat” hartu zuen Michael Walsh-ek. Euskararen mugimendua aztergai duen ikerlanean, hizkuntzen indarberritzea “politikatik ezin dela banandu” adierazi du Jacquelin Urla-k.\nBaina, hizkuntzen indarberritzea politikoa bada, zein politika mota da?\nRuth Kinna eta Uri Gordon-en Routledge Handbook of Radical Politics (Politika Erradikalen Routledge Gidaliburua) oinarri hartuta, hizkuntzen indarberritzea politika erradikal moduan irudikatu nahi dut artikulu honetan.\nHasteko, zer dira politika erradikalak?\nKontzeptuaren hainbat definizio ematen dituzte erradikalek. Nik ulertzen dudan moduan, erradikaltasuna kontrakotasunean errotzen da eta oinarrien eraldaketa du helburu –gainazaleko elementuena baino–, hainbat menderatze moduren abolizioaren bitartez. Zentzu horretan, hizkuntz indarberritzea erradikala da, statu quo globalari erronka egiten baitio: hizkuntzak zapaltzeko sistema, gaur egun, munduko hizkuntzen erdia behintzat ezabatzen ari da.\nMendekotasunaren kritikarik gabeko gorespenek, Daniel G. Solorzano eta Dolores Delgado Bernal-en arabera, “erresistentzia konformista” dakarte\nHizkuntzen indarberritzeak ez du egungo mundua aldatu nahi, berria sortu baizik, non botere egiturek hizkuntza guztiak loratzea ahalbidetuko duten. Horrek eskatzen du gaur egungo gizarte eta politika planak errotik eraldatzea. Izan ere, plan horiek herri indigenak desagerraraztera bideratuta daude, baita arraza, etnia, erlijio eta leinuaren araberako taldeak etengabe menpean izatera ere.\nEraldaketa hori ekintza politiko zuzenen bitartez lortu nahi dute politika erradikalek. Kanpainak, lobby lanak, kontzientzia-hartzeak eta bestelako ekintza politiko aurrerakoiak erradikaltasunaren baliabideen kutxan dauden arren, garrantzitsuagoak dira desobedientzia zibila, etenaldiak, protesta, hacktibismoa, eta beste.\nHizkuntzak indarberritzeko mugimenduen aurrekariak izan dira, beti, ekintza zuzenez osaturiko jarduerak. Mugimendu horiek eskubide eta askatasun gehiago duten eta menperakuntzak behera egin duen testuinguruetan baino ez dira izaten, eta testuinguru hori borroka eginda lortzen da.\nAustralia, Amerikako Estatu Batuak, Kanada eta Zeelanda Berria kolonizatutako herrialdeak horren eredu garbiak dira: borroken eta bestelako ekintza zuzenen bitartez lorturiko eskubide zibilak ziurtatu ondoren sortu dira indarberritze mugimendu handiagoak. Estatuek ez zituzten gogo onez eman eskubideok; herri indigenen berariazko ekintza zuzen eta koordinatuei esker eskuratu ziren, tokian toki borrokan eta globalki sareturik aldi berean.\nBadago hizkuntzak indarberritzearen eta ekintza zuzenen arteko bestelako lotura bat. Onartzen badugu gaur egungo gizarte eta politika planen ondorioz hizkuntza batzuk desagerrarazten direla, hizkuntza horiek erabiltzea zuzeneko ekintza modu bat da. Jenny Davis antropologo eta chickasaw hizkuntzaren aldeko ekintzailearen arabera, hizkuntzen indarberritzea “erresilentzia-, biziraute- eta arnasberritzen duen erresistentzia-ekintza” da.\nEkintza zuzenaz gain, hizkuntzen indarberritzeak politika erradikalen beste elementu bat erakusten du: prefigurazioa. Prefigurazioak, edo aurrez irudikatzeak, esan nahi du saiakerak egingo direla justizia ereduak sortzeko, egiturazko eraldaketa lortu bitartean. Hau da, eraiki nahi dugun mundua prefiguratu, aurreikusi. Beraz, hizkuntzen indarberritzeak prefigurazioan dihardu, eraldaketa globala gertatu baino lehen, munduaren eta komunitateen hizkuntzak berrezartzen ditu, eta mundua nolakoa izan litekeen, eta izan behar lukeen erakusten du.\nErradikaltasunak badu, ekintza zuzenaz eta prefigurazioaz gain, beste alde garrantzitsu bat: kritika. Menderatze sistemak izendatzen, deskribatzen eta azaleratzen ditu, eta horien eragileak eta kalteak azpimarratzen ditu. Ondorioz, politika erradikalak ‘anti’ izan ohi dira: antifaxista, antirrazista, antikapitalista, antimilitarista, antikoloniala, anti-inperialista eta antipatriarkala.\nOrain arte, mota horretako ikuspegi kritikoak zeregin mugatua besterik ez du izan hizkuntzen indarberritzean. Hizkuntzen indarberritzearen aldeko diskurtsoak –irudimen orokorrean bereziki– Jane Hill-ek ‘baliozkotze hiperboliko’ deituriko tropoen mende egon dira; hau da, hizkuntzen gehiegizko gorespenen pilaketa. Mendekotasunaren kritikarik gabeko gorespenek, Daniel G. Solorzano eta Dolores Delgado Bernal-en arabera, ‘erresistentzia konformista’ dakarte. Justizia sozialari tiritaren moduko konponbideak besterik ez dizkio eskaintzen, eta arazo sistemiko sakonagoak ez ditu jorratzen.\nHizkuntzak indarberritzeko mugimenduak eskubide eta askatasun gehiago duten eta menperakuntzak behera egin duen testuinguruetan baino ez dira izaten, eta testuinguru hori borroka eginda lortzen da\nHala ere, ondo funtsatua den ikuspegi kritikoa agertzen ari da hizkuntzen indarberritzean. Esaterako, Alice Taff eta bere lankideek ‘hizkuntza zapalkuntza’ terminoa darabilte ondokoa deskribatzeko: “Hizkuntza galtzera behartzea koertzio fisiko, mental, sozial eta espirituala baliatuta”. Nik idatzi dut nola hizkuntza zapalkuntza iker daitekeen beste zapalkuntza mota batzuk ikertzen diren antzera, adibidez, arraza, nazio, etnia eta erlijioari loturiko zapalkuntzak bezala. Indigena akademikoak, hala nola Wesley Leonard, Jenny Davis eta Michelle M. Jacob, hizkuntzen indarberritzea kolonialismoaren kritikari lotzen ari dira gero eta gehiago. Feargal Mac Ionnrachtaigh-ek, egungo Ipar Irlandako preso politikoen hizkuntza politika erradikalez egindako azterketan, horien hizkuntzaren indarberritze lanak kolonialismoaren eta globalizazio neo-kolonialistaren aurkako borrokarekin lotzen ditu. Australian, Kris Eira-ren arabera, “hizkuntza galtzen da pertsona talde batek beste talde bat mendean hartzen duenean”. Ondorioz, hizkuntzen erabilerak deskolonizatzea aldarrikatu du Kris Eirak, Tonya Stebbins eta Vicki Couzens-ekin batera.\nKolonialismoaren kritikan arreta ipintzea eta deskolonizazio proiektu baikorra garatzea politika erradikalen muinean daude gero eta gehiago, politika erradikalak intersekzionalak izan daitezen nahi baita. Horrek esan nahi du egitasmo erradikalek askotariko zapalkuntza eta menderatze formek elkar nola eragiten duten aztertzen dutela, eta, hala nola, arraza-kapitalismoaz, ingurumen-kapitalismoaz eta deskolonizazio-deskarbonizazio loturaz eztabaidatzen da. Gainera, egitasmo erradikalak saiatzen dira ziurtatzen, batzuentzat justizia bila ari diren bitartean beste inorengan bidegabekeriarik ez eragiten, adibidez, zapalketaren aurkako politiken bidez.\nPolitika erradikalek intersekzionalak izan nahi dutenez, elkartasuna bereziki garrantzitsua zaie: mugimendu barruan, mugimenduen bidez, eta mugimendu artean. Bere izaera komunitarioa dela-eta, lehenengo elkartasun mota oso garrantzitsua da hizkuntzen indarberritzean. Elkartasuna adostutako helburuen ezarpen eta koordinatutako ekintza gisa irudikatzen badugu, badirudi hizkuntzen indarberritzean maiz gertatzen diren gatazkak kudeatzeko modu onuragarriagoa eskaintzen duela, baldin eta ‘argitze ideologikoa’ lortzeko interesekin alderatzen badugu.\nMugimenduen bidezko elkartasunak mugimendu batetik kanpo daudenek mugimendu horrekiko izan ditzaketen askotariko jarrerak adierazten ditu: aliatu, abokatu, kide edo konplize. Nik, adibidez, hizkuntzen indarberritzean jarduten duen norbanakotzat baino, hizkuntza justiziaren aldeko aliatutzat dut nire burua. Nire iritziz, aliatuok egin dezakegun gauza bat da hizkuntzen indarberritzea lagunduko duten espazio seguruak sortzea. Ruth A. Deller-ek gidaliburuan azaltzen duen moduan, espazio seguruak “baztertutako taldeetako kideek elkartzeko erabili ditzaketen espazioak dira, non hitz egiteko eta baliabideak elkarbanatzeko aukera izango duten”, fisikoki edo birtualki. Berdin dio zein elkartasun motari heltzen diogun, ezinbestekoa da elkartasuna nola dekolonizatu hausnartzea; nola saihestu hizkuntza zapalkuntza sustatzen duten botere eta erlazio egiturak errepikatzea.\nHirugarren elkartasun mota, mugimenduen artekoa, ikuspegi kritikoz aztertzeak, Routledge gidaliburuaren ahulgune bat agerian uzten du. Bizikletez ari den politika erradikalei buruzko kapituluan eta musika zerk egiten duen erradikal aztertzen duen beste batean, hizkuntzaz aipamenen bat baino ez dute egiten. Intersekzionalitatea eta dekolonizazioa ardatz dituen liburu batean hizkuntzaren inguruko ia eztabaidarik ez egoteak esan nahi du, politika erradikalak zer diren jakiteko ikuspegi barneratzaileagoak eta hedatzaileagoak behar ditugula. Akademiko eta ekintzaile erradikalekin elkarlana areagotzeko aukera ematen die horrek hizkuntzen aldeko ekintzaile, aliatu eta abokatuei. Hizkuntza, menderatzeko eremu gisa eta emantzipaziorako bide bezala aztertu ezean, zapalkuntzaren analisi oro osatugabea izango dela frogatu behar dugu. Era berean, politika erradikalen filosofia eta jardunei estuago helduz gero asko daukagu irabazteko.\nEgilea karrikiriArgitaratze-data 2020-03-01 2020-04-12 Kategoriak Iritzia\nAurrekoa Aurreko sarrera: DEN-DENA NAHI DUGU\nHurrengoa Hurrengo sarrera: MIREN ARTETXE (Bertsolaria)


Gehiago, gehiagorekin, gehiagotan - Albisteak - Ibarra\nTolosaldeko udalek Euskaraldiaren bigarren edizioarekin bat egin dugu\n* Atariatik jasotako irudi eta informazioa*\nGaltzaundi Euskara Taldeak ekitaldi xumea bezain esanguratsua egin du eguerdian, Tolosako Leidor antzokian. Gehiago, gehiagorekin, gehiagotan lelopean, eskualdeko euskaltzaleak batu ditu aretoa betez. Hizkuntzen erabileraren kale neurketako emaitzak jaso ostean, "ospatzeko eta zoriontzeko" moduko datuak zirela ikusi baitzuten. Eskualde mailako jaialdia egitekoak ziren, baina Covid-19ak oztopatu die. Hala eta guztiz ere, ekitaldia egin egin dute "lortutako emaitzak elkarrekin ospatzeko, Euskaraldiari gogo berriz ekiteko, eta etorkizuneko erronkei ilusioz heltzeko".\nOlaia Toral eta Maider Iñurritak, gitarra eta biolinarekin, kantuan eman diote jaialdiari hasiera. Ekitaldia Nagore Arin eta Mikel Artola Galtzaundiko kideek gidatu dute. Tolosaldea euskalduntzeko bere aletxoa jarri duten herritar, elkarte, erakunde eta enpresa guztiak eskertu nahi izan dituzte, eta aurrera begira indarberritzen jarraitzea dute helburu. Eta elkarlana, eta elkarren arteko bultzada eta babesa ezinbesteko ikusten dituzte euskararen indarberritze prozesua aurrera eramateko. Besteak beste, "komunitate bat garela sentitzeko gaude gaur hemen, eta elkarrekin lan egin behar dugula nabarmentzeko", adierazi dute. Eta nola ez, "daudenean lorpenak ospatu behar ditugula gogorarazteko".\n2019ko Tolosako kale neurketako emaitzak izan dira ekitaldia egiteko arrazoietako bat, eta era berean, eskualdearen emaitzak ere badirela azpimarratu dute. Datuak Kike Amonarriz eta Jone Garmendia Galtzaundiko zuzendaritzako bi kideek eman dituzte. Ehun urtean lehen aldiz, gaztelera baino euskara gehiago entzun da Tolosako kaleetan. Bilakaera horren atzean, "pertsona eta erakunde askoren ilusio eta lana dago", goraipatu dute. Amonarrizek "gutxitan lortzen dugulako, eta gutxitan egiten dugulako" txalo jotzeko eskatu die aretoa bete duten euskaltzaleei, "gure buruari, merezi dugulako eta lortu dugulako" .\nEskualdeari ere jarri diote azpimarra: "Tolosan eta Villabonan euskararik entzuten ez zen urteetan, eskualdeak euskaldun izaten jarraitu zuen, eta berak euskalduntzen zuen Tolosako kalea". Baina, dena ez da arrosa kolorekoa, eta datu kezkagarriak ere badirela Tolosaldean gogorarazi dute. "Historikoki herri txikietan egon da euskara indartsuen, baina azken urteetan atzerapauso batzuk eman dira".\nBideo bat bat eskaini dute jarraian, urteetan atzera egin, eta euskararen eta euskaldunen egoera zein zen gogora ekartzeko: Ikastolen sorrera, Frankismoaren garaia, irakasle erdaldunak, gaztelaniaz ez zekiten euskaldunak, euskara gerora ikasi dutenak... "Ekinean" jarraitu beharra dagoela azpimarratu dute.\nEuskaraldian zirikatzaile izateko deia\nAzaroaren 20tik abenduaren 4ra izango da aurtengo Euskaraldia, eta Galtzaundiko ordezkari Ane Izagirrek eta Imanol Artolak eman dituzte azalpenak. Bigarren edizioaren leloa Gehiago, gehiagorekin eta gehiagotan da, eta euskararen alde egotetik euskaraz gehiago egitera pasatzeko ariketa sozial moduan aurkezten da: "Euskaldunok euskara harrotasunez erabiltzea eta euskaldun modura ahalduntzea lortu nahi dugu".\nTolosaldeko 24 herrik eman dute izena Euskaraldian. Ahobizi eta Belarriprestak izango dira aurtengoan ere, baina oraingoan euskaraz lasai aritzeko guneak ere identifikatuko dira: Ariguneak. Behin eta berriz esan den moduan, "guztiok elkarrekin lortuko dugu urratsak ematea", eta herritarrak Euskaraldian izena ematera animatu dituzte. Dagoeneko zabalik da izen ematea izenematea.euskaraldia.eus webgunean. Ingurukoekin, ahoz aho, zirikatzaile izateko eskatu dute, ahalik eta herritar gehienek izena eman dezaten. Eta Euskaraldiaren argibideen gozagarri, atzo aurkeztu zen bigarren edizioaren abestiaren bideoklipaz gozatzeko aukera izan dute Leidorren.\nMusika doinuek Antton Telleriaren bakarrizketari eman diote lekukoa. Zorionak emanez hasi da, bere hitzak asmatzeko jokoan sartu, eta euskaldun erromantikoak izan ditu ahotan. Euskararen putzu sakon ilunetik barrena ibili da, eta alferrikako eztabaidak aipatuz, sare sozialetan sartu eta pixa. Barre algara artean agurtu dute.\nGaltzaundin hizkuntza biziberritzeko ezinbesteko elementu ikusten dituzte umorea, gozamena eta ilusioa. Duela lau urte, gainera, erabaki estrategikoa hartu, eta Tolosatik Tolosalderako jauzia egin zuen elkarteak. Indarrak metatu eta eskualdeko ikuspegi osoa jasotzea izan dute helburu. Jaialdian, eskualdeko 28 herrietako herritarrak eta udal ordezkariak elkartu dituzte: “Etorkizunari elkarrekin heldu behar diogula adierazteko eta gizarteratzeko”.\nUdal guztien izenean hiru ordezkarik hartu dute hitza. Tolosako Olatz Peon alkateak, Altzoko zinegotzi Karmen Muruak eta Zizurkilgo zinegotzi Matti Navasek.\nTolosako Olatz Peon izan da lehena: “1985az geroztik pozgarria da gurean euskarak gora eta gora egiten duela ikustea. Lorpen hau ez da modu naturalean etorri. Posible izan da, hamarkada luzeetan eta garai zailenetan ere euskararen alde lanean aritu diren eragile, talde eta norbanako ugariri esker. Urte askotako lanak egoera honetara ekarri bagaitu ere, handiak dira aurrean ditugun erronkak. Bide luzea dugu egiteko oraindik. Lehen bezala orain, denon zeregina izango da hori. Euskararen aldeko konpromiso eta jarrera aktiboa izan behar dugu, eta elkarlanean aritu, hizkuntza komunitate modura euskara biziberritzen jarrai dezagun”.\nAltzoko Karmen Muruak hartu du hitza ostean: “Euskararen arnasgunea da Altzo. Hemen zaudeten askoren herrien antzera. Euskaraz hitz egitea da naturala gure herrietan, eta euskaraz bizi gaitezkeela erakusten dugu. Harrokeriarik gabe, harrotasunez garrantzitsuak garela uste dut, eta horren kontzientzia hartu behar dugu. Eredu izatea dagokigu, gureari eustea, baina ezin gara lasaitu. Gure herrietan badira arduraz jokatzea eskatzen diguten zantzuak. Mundu globala, bizibide berriak, bizilagunen joan etorriak, mugikortasun erraztasuna, komunikabide digitalak,... erronka berri eta nahien aurrean jartzen gaituzte. Tolosan euskarak gora jarraitzea nahi dugu, baina gurean behera egin gabe. Eta hori, bizkarrez bizkar lan eginez bakarrik lortuko dugu”.\nEta bukatzeko Zizurkilgo Matti Navasen txanda izan da: “Nekazari giroko herri euskaldun euskalduna izatetik, industrializazioa eta beste arrazoi batzuk tarteko, erdalduntze prozesu nahiko azkarra ezagututako herria da Zizurkil, Aiztondo bailaran. Lanaren premiak erakarrita etorri ziren kanpo herrietatik gurera, eta gutakoak dira orain. Haietako askok ez zuten euskara ikasi, baina ikasteko bidea eman zieten beren oinordekoei. Orain ere badatoz kanpo herrietatik, askotatik gainera. Desafio handia daukagu hor. Nork bereari uko egin gabe gurean etxekotzen. Handiegia da egitekoa bakarka jarduteko. Denok behar gaitu euskarak, denok gara garrantzitsu. Gure gazteak denak kasik euskaldunak dira. Beraiek dira euskara gehien darabiltenak. Baldintzak sortzen jarraitu behar dugu. Ikasten bezala lanean. Lanean bezala jolasean. Haserrean eta gozamenean. Nahi dugu, beraz, ahal dugu eta egingo dugu”.\nHerrien ezaugarrien aniztasuna du Tolosaldeak, eta herri horietan eta euskaldunen artean, bertsolaritza ere izan da eragile. Tolosaldean ez da bertsolaririk falta izan, eta hiru belaunaldi igo dituzte oholtza gainera. Angel Mari Peñagarikanok, Amaia Agirrek eta Haritz Mujika bertsolariek bertso bana bota dute.\nEtorkizunean, eskualdea trinkotu eta aktibatzeko beharra\nGaltzaundi Euskara Taldeak etorkizunera begirako desafio nagusiak ere plazaratu ditu. Amonarriz eta Garmendia aritu dira lan horretan, eta nabarmendu dute Tolosaldea dela eskualde euskaldunenetariko bat, eta baita arnasgune garrantzitsuenetariko bat ere. “Herri guztiek betetzen dituzte Ueman parte hartu ahal izateko baldintzak. Are gehiago, gure erronketako bat Tolosaldea lehen Uema eskualde bilakatzea da” azaldu du Garmendiak. “Arnasguneak, ordea, zaindu egin beharra daude, euskara bihurtu dadin bertako komunikazio eta sozializazio hizkuntza nagusia” gaineratu du.\nHorrek guztiak, erantzukizun erantsi bat duela aitortu du Amonarrizek. “Erantzukizun eder eta ilusionagarria. Tolosaldeak bidea zabaldu behar du, eta aurretik joan behar du. Hemen egiten eta lortzen ez badugu, non kristo egin eta lortuko da?”\nBukatzeko, “Euskarak izan behar du jatorri desberdinetako tolosaldear guztien lehen erabilera hizkuntzak” esan dute, eta horretarako, “eskualdea trinkotu eta aktibatu beharra daukagu”. Zailtasunak zailtasun, udal eta erakunde guztiei zuzenduta adierazi dute: “Eskualdeko ikuspegia indartzeko eta bultzatzeko eskatzen dizuegu. Zuen babesa eta konplizitatea ezinbestekoak ditugu”.


Claudia Behobide eta Josu Urrestarazu garaile Beñat Elzon : Bidasoko Hitza\nClaudia Behobide hondarribiarra emakumeetan eta Josu Urrestarazu gizonetan izan dira gaur seigarren Beñat Elzo mendiko lasterketaren irabazleak.\nLasterkari talde bat, hasi berritan.\nClaudia Behobide etxean, eta Josu Urrestarazu idiazabaldarra izan dira garaile gaur goizean egin den VI. Beñat Elzo Mendiko Lasterketan. Orotara 175 korrikalarik bukatu dute lasterketa. Mendiko lehia 11:00etan hasi da, baina aurretik eta ondoren ere izan da zertaz gozatu: lehenago mendi martxa egin dute, eta ondoren familien lasterketa. Aurten ere, elkartasun helburua izan du lasterketak.\nBehobide hondarribiarrak irabazi bai, baina begi bat atzean zuela gurutzatu du kirol kaiko helmuga, bigarren izan den korrikalaria bost segundo atzerago sartu delako. Urrestarazuk alde handiagoarekin gurutzatu du bukaerako arkua, garaipenaz gehiago gozatzeko aukera izan du. Gizonetan, hirugarren izan da Jon Lorenzo hondarribiarra.\nJarraian, goizeko hainbat argazki eta podium nagusiak. Astelehenean, hamarnaka argazkiko galeria zabalduko du webgune honetan HITZAk.\nClaudia Behobide (Hondarribia) 51.17\nMaite Beregaña (Uharte Arakil) 51.22\nIrati Larrañaga (Usurbil) 51.40\nEmakumeen sailkapen osoa ikusteko, klikatu hemen.\nJosu Urrestarazu (Idiazabal) 43.25\nIgor Amantegi (Urnieta) 43.52\nJon Lorenzo (Hondarribia) 44.03\nGizonen sailkapen osoa ikusteko, klikatu hemen.\nJosu Urrestarazu gizonetan irabazle\nClaudia Behobide emakumeetan irabazle.\nLehen hiru emakumeak.\nErlazionatutako edukiaEnach elkartearentzako fondoak bilduko ditu Beñat Elzoren omenezko lasterketak


Hego Euskal Herrirako Gizarte Segurantza eta Pentsio Sistema propioa nahi du EAJk\n2018ko abuztuaren 18a, larunbata | Ordua Euskal Herrian 20:41:06\nHego Euskal Herrirako Gizarte Segurantza eta Pentsio Sistema propioa proposatu du EAJk. Gaiaren nondik norakoak biltzen dituen proposamen txostena aurkeztu du asteburuan, Iruñean eginiko Batzar Nagusian. EAJk “alternatiba” bat sortu behar izan du, “Pentsioen Sistema Publikoak espainiar Estatuan gaur egun pairatzen duen defizit-egoeraz” jabeturik. Neurria 2019. urtetik aurrera aplikatuko litzateke.\nIruñean eginiko Batzar Nagusian aurkeztu zuen proposamen txostena EAJk. (Arg: EAJ)\nAlderdiak Espainiako Gizarte Segurantza eta Pentsio Sistemaren bideragarritasun eza azpimarratu du: “Badakigu, orobat, espainiar sistemaren oraingo `ongizate´ estatu gatibuaren premisa `bazterrezinek´ ez dutela ahalmen nahikorik errealitate eta eskari sozialari erantzuteko”. Bestetik, sistema propioa birdiseinatu eta inplementatzeko abiapuntuko ikuspegia “positiboa” dela adierazi du EAJk.\nEAJk gaineratu du “Lagunkidetza edo gisa bereko” organo kudeatzailea konfiguratu beharko litzatekeela sistema bera martxan jarri eta kudeatzeko. “Organo horrek gaitasuna izan beharko luke gizarte segurantzaren erregimen ekonomikoaren eskualdatze eredua prestatzeko, hasierako unean; eta gizarte segurantzaren kudeaketa osoa egiteko, bere dimentsio unibertsalenean, geroago”, azaldu du.\nGizarte Segurantza eta Pentsio Sistema propioa sortzeko proposamenak aldebiko erreakzioak eragin ditu alderdi politikoen artean. PSEko idazkari nagusi Idoia Mendia aurka azaldu da. Bere aburuz, “pentsioak pribatizatzeko” ahaleginean dabil EAJ.\nBestalde, pentsio sistemaren sortze prozesuan elkarlanean jardutea iradoki die EH Bilduko parlamentari Oskar Matutek jeltzaleei. Pentsioen kudeaketa bere gain hartu bitartean, Espainiako Estatuak eginiko ekarpenak osatzeko mekanismoak eskaintzea proposatu du EH Bilduk.


Autoak McQueen Game Free\nAutoa garbitu eta Spa\nKids koloreztatzen Car\nMakinak Tong: MsPorter\nAutoak Ezkutuko Objects\nDisney Autoak margotu\nMater aurrezten Makvina\nRacing: errepidean interferentziak\nWheelbarrows: Coriander Vaydtrak - Puzzles\nCars 2: Drift Tokyo\nWheelbarrows: Corey Turbo Witz\nMakina wheelbarrows diseinuan\nEskaintzen jokatu Autoak McQueen lasterketa, brodilok, puzzleak, margotu liburuak generoaren zale. Games Autoak McQueen - beren marrazki bizidunetako gogoko karaktere bilera bat.\nZinema - Oso partida gauza bat. Batez ere, garai hauetan. Ez luke izan, arte - etxeko zaleak eta zinema intelektualaren mota batzuk saiatu ziren, eta Hollywoodeko baitituzte moda ezartzen zinemara. Aholku bat eman beharko du, norbaitek esan zuen ez begiratu ergelak American filmak zen berehala gisa alde batera bota masa txapelak zinemaren zaleek. Baina ez da hain txarra, Txanponaren beste aldean, han Sobietar bere magikoa behar du eta beste alderdi ideologiko betiereko eta ona pelikula delako. Komunista dictatoriales erregimen zale asko etengabe American zinema maltzur hori ezarri duten programak suntsitu Sobietar gizartean bilatu eta gurekin enslave frogatzen saiatzen da. Baina, hain zuzen ere, horietako bat ere ez zen gai bakar American marrazki bizidunak ikusteko. Ideia guztiak eta pentsamenduak direla American animazio berezko ondoren, besterik gabe, ohikoak dira giza baloreak. Anti-, giza eta, beraz, beren oihuak ez dira inor interesaturik - Beraz, Sobiet sistema dela argudiatu dute. Guztiak pozik eder koloretsua animazio gozatzeko, ona eta ikasteko. Beti da garaipena ona, ez ideologiko zati bat, zergatik ez dira, beraz, festa ohia sindikatuko kideen arabera gorroto. Banakako balioa, espazio gizona, bere eskubidea aukeratzen - kategoria horien esklabu eta maisu lata lepokoa fusionatzen watchdogs bada gisa guztiak. Garaikidearen American animazio jarraitzen gurekin gozamenerako marrazki bizidunak zirraragarria eta ona den pertsonaiak prototipo errealak, ez Sobietar multprostranstva irudi faceless eta formless bezala daude. Hiru dimentsiotako animazio teknologia onartzen marrazki bizidunak egiteko horiek, are gehiago interesgarri eta ez bakarrik Estatu Batuetan, baina gure entzuleen erakargarria digu. Eta ez da harritzekoa, beraz, Hollywoodeko zinema nazio maila luzeegia da, garatu delako. Modernoa saiakerak antzeko American movie edo animazioa sorrarazten sortzeko, oro har, eta, hain zuzen, mundu mailako zine- artxibo hori amorruz Thrash beste bat gehitzen du. Baina American zinema da harritzekoa, beraz, askotan helduak izango atsegin handiz joan beren haurrekin haurrentzako filmak eta kalitate handiko produktu eta gozatzeko. Film bat, besteak beste, adibide gisa deitu ahal izango da Cars. Geroago, gure herrialdean sartu bota aste bat behar da play jokoak autoak makvin euria behera bilatzaileetan mendia. Eta gure gizona autoak makvin jokoa delako guztiak - modu bat, berriz ere, gogoko mundura begiratu.


Nafarroan 129 positibo atzeman zituzten atzo, horietatik zortzi gure lurraldean - Mendialdea - Erran.eus\nNafarroan 129 positibo atzeman zituzten atzo, horietatik zortzi gure lurraldean\nTtipi-Ttapa 2021-11-10 06:13\nAspaldian ez zen ehun positiboren langara ailegatu Nafarroan eta atzo 129 izan ziren, horietatik zortzi eskualdean.\nAtzo zortzi positibo atzeman zituzten gure lurraldean, sei Leitzan eta bana Elizondon eta Igantzin. Nafarroa osoko behin-behineko datuei erreparatuta, aldiz, atzo 129 positibo atzeman zituzten, aspaldiko kopururik handiena eta bezperan baino 50 gehiago. Atzo, azaroak 9, bortz pertsona ospitaleratu zituzten, ospitaleratuta zeudenetatik bat ZIUan sartu zuten eta gaixorik zegoen bat hil zen.\nGure lurraldean pandemiaren hasieratik metatutako positiboak errepasatuz gero, atzo arte 742 dira Doneztebeko osasun eremuan (Malerreka+Bertizarana) atzeman dituztenak, 1.008 Elizondoko eremuan (Baztan+Urdazubi+Zugarramurdi), 620 Leitzako eremuan (Arano+Areso+Goizueta+Leitza) eta 1.280 Bortzirietan.\nNafarroa osoko datuei dagokionez, atzo, azaroak 9, 2.574 proba egin zituzten eta horietatik 129k positibo eman zuten (% 5,0)\nCOVID-19ak jota, atzo, azaroak 9, bortz pertsona ospitaleratu zituzten, ospitaleratuta zeudenetatik bat ZIUan sartu zuten eta gaixorik zegoen bat hil zen. Alta eta bajen balantzea egin ondotik, orain 32 daude ospitalean, horietatik 6 ZIUan.\nNafarroan 1.036.688 txerto eman dituzte oraingoz. Atzo, azaroak 9, 4.083 txerto paratu zituzten eta, oraingoz, 527.219 pertsonek hartu dituzte bi dosiak.


Eskoriatzako udal ordezkariak oso pozik EskoHitza ekimeneko saioak emandakoarekin - Eskoriatza - Goiena.eus\nEskoriatzako udal ordezkariak oso pozik EskoHitza ekimeneko saioak emandakoarekin\nJulen Iriondo 2014-11-09 10:27\n60 herritar inguruk hartu zuten parte zapatuan kiroldegian egindako saioan. Azkenaldian herrian egin direnak baloratu eta aurrerantzean egin beharrekoak zerrendatu zituzten parte-hartze saioan.\nGoizeko 10:00etan hasi zen saioa, eta ekimenean parte hartzera joandakoak talde txikietan banatu ziren, hiru zereginetan jarduteko: herrian egin diren proiektuei edo lanen gaineko balorazioa egin eta partekatu; hobetzeko ikusten direnak zerrendatu eta sailkatu garrantziaren arabera; aurreko ariketetan atera gabeko beste ekarpenen bat egin.\nBeñat Herceri saioan ateratako gaien inguruan galdetuta, alkateak zioen orain egin beharreko lana dela saioan aipatu ziren gaiak batzea, bakoitza bere taldeko ikuspegiarekin geratu omen zen-eta soilik atzo. Dena den, parte-hartze saioaren balorazio "oso positiboa" egin du alkateak: "Ikusi da jendeak baduela zer esana eta esateko gogoa, nahikoa pozik daudela egindakoarekin, baina zer hobetu asko dagoela ere bai".\nAtzo jasotakoen bilketa eginda, aste pare bat barru erakusketan jarriko dituzte kultura etxean, kiroldegiko saioan izan ez ziren herritarrek ere parte hartu ahal izan dezaten, hala nahi balute. EskoHitza parte-hartze prozesutik ateratako ondorioek kudeaketa planetan, aurrekontuetan... isla izatea dela kontua zioen alkateak.


Begirada artistikoa Arrasateko esperientzia kooperatiboari - Arrasate - Goiena.eus\nBegirada artistikoa Arrasateko esperientzia kooperatiboari\nTxomin Madina 2018-11-29 15:59\nMondragon Taldeko ordezkariak eta hainbat diziplina artistikotako sortzaileak batu dira gaur Arrasaten Humanity at Music-Sinfonia Kooperatiboa proiektuaren aurkezpenerako. Proiektuak begirada artistiko eta berritzaile bat proposatzen du Arrasateko esperientzia kooperatiboari buruz, eta liburu bat eta soinu banda bat dira emaitza.\nJon Sarasua izan da Mondragon korporazioaren soinu bandaren letren egilea, eta, hasiera batean proposamenak ezustean harrapatu bazuen ere, interes handiz heldu zion berehala: "Kooperatibagintzan horrelako zerbait egiten den lehen aldia da, beharrezkoa zen dimentsio sinboliko eta artistiko batzuk lantzea". Gaineratu du "nahiko konplexua" izan dela horrelako egitasmo bati letra jartzea: "Sinpletasunaren eta sakontasunaren arteko konbinazioa bilatzeko borroka izan da".\nBitxikeria moduan, aipatzekoa da, lehenik, Jon Sarasuak letrak sortu dituela eta, ondoren, Fernando Velazquezek horiei melodia jarri diela, eta ez alderantziz, ohikoena izaten den moduan. "Velazquezek esan zidan, lehenengo, pelikula ikusi, sentitu eta usaindu egin behar duela, doinua jarri ahal izateko ondoren", argitu du Sarasuak.\nBestalde, Sarasuak azpimarratu du feeling-a eta elkar ulertzea izan dela letragilearen eta konpositorearen artean, eta etengabe harremanetan egon direla: "Esan daiteke guztia biona dela, berak letretan eragin du eta nik ere bai musikan".\nBihotzera doan soinu banda\nFernando Velazquez konpositore bizkaitarra ere "oso pozik" azaldu da egindako lanarekin eta "oso esperientzia ederra" izan dela esan du: "Historia ezezagun baina polit eta ezberdin bat kontatu dugu, azalpen poetiko artistiko baten bitartez, baina, aldi berean, guztiek ulertu, disfrutatu eta erraz abesteko moduko lana da, belarritik bihotzera iristen den soinu banda".\nKonpositoreak gaineratu du Sarasuak egindako letrak "zoragarriak" eta erritmo handikoak direla eta "plazera" izan dela letra horiei doinua jartzea. Aurreratu du instrumentuei dagokienez abesti bakoitza ezberdina dela: "Abesti gehienek Euskadiko Orkestraren kolaborazioa dute, baina badira batzuk bateriaren edo gitarraren doinuekin ere".\nArgazki zaharrak eta egungoak\nMaite Mutuberria ilustratzaile nafarra izan da egitasmoko liburuaren diseinatzailea eta marrazkien egilea, eta "erronka handia eta ezberdina" baina polita izan dela azaldu du: "Harridurarekin, baina pozez hartu nuen proposamena; hainbeste artistarekin elkarlanean aritzea oso aberasgarria izan da".\nIlustratzaileak argitu du Mondragon korporazioko jendeari omenaldi bat egin nahi izandiola eta argazki zaharrak eta egungoak lotzen dituen collage bat egin duela. "Forma geometrikoak ere sartu ditut, konstruktibismo errusiar estilokoak, erritmoa irudikatu eta mundu fantastiko batera eramaten baitute". Amaitzeko, Mondragon korporazioaren txikitasuna eta aldi berean handitasuna munduarekin lotzen ahalegindu naiz", gaineratu du Mutuberriak.\nEmakumeen presentzia handia da ilustrazioetan, eta autoreak adierazi du Mondragon korporazioaren historian emakumeek garrantzi handia izan dutela eta hori plasmatu nahi izan duela.\n8 kapitulu, 8 bertsolari\nProiektu musikalaz gain, liburu bat ere badu Humanity at music egitasmoak, eta, liburu horretan, abestien letrak, ilustrazioak, bertsoak eta idazleen testuak daude. Bertsoei dagokienez, bertsolari bakoitzak liburuko kapitulu bati ezarri dio bertsoa. "Nazioartekotzeari bertso bat jartzea tokatu zait niri eta oso erosoa izan da lan hau egitea, sortzaile bezala inongo oztoporik gabe, atera zaiguna esateko askatasun osoa izan baitugu. Gainera, gertuko jende asko daukat kooperatiban lanean: gurasoak, lagunak, bezeroak, eta abar. Beraz, hasieratik ilusioz hartutako proiektua izan da", dio Xabi Igoa bertsolari aramaioarrak.\nProiektuan parte hartu duen beste bertsolarietako bat Julio Soto izan da, eta gonbidapena pozik jaso zuela azaldu du: "Bertsolari bezala lan ezberdin bat egiteak beti motibatzen du; gainera, Mondragon korporazioak lan hau bertsolariekin konpartitu nahi izatea pozgarria da. Proiektuan lanean hasi baino lehen, bisita gidatua egin ziguten Oñatira, eta bertako enpresa bisitatu genuen; egia esan, asko ikasi dugu bertsolariok kooperazioaz". Sotori finantzen gaia egokitu zaio, eta aitortu du, hasiera batean, "buruhauste asko" sortu zizkiola horrek, baina hausnarketa handiak egin ondoren gustura geratu dela emaitzarekin eta "esperientzia aberasgarria" izan dela.\nAmets eta Maialen Arzallusek, Onintza Enbeitak, Andoni Egañak, Jone Uriak eta Oihana Igoaranek ere parte hartu dute Humanity at music egitasmoan.\n2019ko irailaren 14an Gasteizko Buesa Arenan eskainiko duten musika eta dantza ikuskizun "erraldoian", Kukai dantza taldeak paper garrantzitsua izango du, Velazquezen doinuei mugimendua ezarriko baitie. "Oso pozik hartu genuen berria, enpresa eta sorkuntza munduek harremanak estutzea oso positiboa baita, sorkuntzarentzat lan esparru berria izan daiteke eta enpresa munduak, berriz, balio pila bat hartu ditzake sorkuntzatik, aliantza polita izan daiteke", dio Jon Mayak, Kukai dantza taldeko zuzendariak.


ELAk Eusko Jaurlaritzari exijitzen dio Zumarragan plastikoak pirolisi bidez tratatzeko “erraustegia” zabaltzeko asmoa bertan behera uzteko — ELA Sindikatua\nELAk Eusko Jaurlaritzari exijitzen dio Zumarragan plastikoak pirolisi bidez tratatzeko “erraustegia” zabaltzeko asmoa bertan behera uzteko Eusko Jaurlaritzak hondakin industrialak kudeatzeko egin nahi dituen instalazio berrien artean, Zumarragan plastikoak tratatzeko planta bat dago. Arcelorri erositako lurretan kokatu nahi dute eta 2023 amaieran irekiko da. Urtean 33.000 tona plastiko hartuko ditu eta pirolisiaren bidez erregaiak egiteko olioa aterako dute. Hau da, hondakin solidoak errez erregaia sortzen du, eta Europar Batasunaren beraren auraudiaren arabera (2010/75EU art 3.4 Europako Zuzentaraua) ere, erraustegi bezala definitzen da. Beraz, Zumarragakoa ere (Bergaran paper hondakinentzat eraiki nahi da beste bat) erraustegia izango da. Hondakinen tratamendu hau onartezina da ELArentzat. https://www.ela.eus/eu/ingurumena/albisteak/elak-eusko-jaurlaritzari-exijitzen-dio-zumarragan-plastikoak-pirolisi-bidez-tratatzeko-201cerraustegia201d-zabaltzeko-asmoa-bertan-behera-uzteko-1 https://www.ela.eus/eu/ingurumena/albisteak/elak-eusko-jaurlaritzari-exijitzen-dio-zumarragan-plastikoak-pirolisi-bidez-tratatzeko-201cerraustegia201d-zabaltzeko-asmoa-bertan-behera-uzteko-1/@@download/image/Arcelor Zumarraga.jpg\nHorrelako instalazioek ez dute lekurik gaur egun sufritzen dugun krisi klimatiko eta ekologikoan. Bergarako erraustegia eraikitzeko asmoa salatu genuenean ere esan genuen: alternatiba hondakinak gutxitzean datza. Ekoizpenean neurriak hartu behar dira horrenbeste hondakin ez sortzeko. Industria politika ekonomia zirkularra bultzatzean oinarritu beharko litzateke, baina oraingo industria politikak ez du ekoizpenean eraldaketarik planteatzen, bultzatzen duen bakarra arazoa areagotzen duen internazionalizazioa da, onartezina dena ELArentzat.\nProiektu honen inguruko informazio falta ere salatzen du ELAk. Eusko Jaurlaritza ezkutuan ari da instalazio mota hau kudeatzen, eta bitartean Tapia Legea onartzen dute azpiegitura hauek inposatzeko.\nELAk urteak daramatza errausketa hondakinen kudeaketarako tratamendu txarrena dela esanez, eta orain ere hala diogu. Erraustegiak osasunarentzat eta ingurumenarentzat kaltegarriak dira eta Europako ingurumen eta hondakin politiken guztiz aurka doaz gainera.\nEuropan zehar gisa honetako instalazioetan izandako esperientzien ondorioz, jakina da hondakinen pirolisi bidezko errausketak ez duela bultzatzaileek saltzen duten ekoizpen energetikoa eskaintzen. Ekologikoki ez dira jasangarriak, baina ezta ekonomikoki ere. Esaterako, Erresuma Batuan publikoki finantzatutako lau gasifikazio eta pirolisi erraustegitatik, bi ez ziren heldu martxan jartzera ere, hirugarren bat ez zen behar bezala funtzionatzeko gai izan eta itxi egin zuten eta laugarrenak hainbeste akats zituen, berreraikitze fasean dagoela.\nBehar bezala garatutako teknologia ez den neurrian, ingurumenarentzako mehatxuaz gain, herritarren eta instalazioetako langileen segurtasunerako ere arriskutsuak dira. Alemaniako gasifikazio instalakuntza batean jazotako hondamendia kasu, non emisioen eta erabilitako muturreko errausketa metodoen ondorioz, erraustegiaren tximinia eta sabaia kolapsarazi zituen.\nEkonomikoki ez da bideragarria, ingurumenarentzat mehatxu larria suposatzen du, herritarren eta langileen osasun segurtasuna arriskuan jartzen du, prekarietate iturri da eta badira arazo berari erantzuteko lanpostu gehiago, duinagoak, seguruagoak eta ekologikoagoak eskaintzen dituzten ereduak.\nHorregatik, Zumarragako proiektua bertan behera utzi eta behingoan, hondakinen tratamendu iraunkorretan inbertitzeko eta ekonomia zirkularrean oinarritutako industria politika bultzatzeko exijitzen diogu Eusko Jaurlaritzari.


Iragan ostegunean, Iraurgi Berritzenek sustatuta, egurraren sektorean aritzen diren bailarako enpresentzat topaketak egin ziren Tecnaliaren egoitzan. KIDEtuz proiektuaren barruan, 3 eskualdeetako (Urola Garaia, Urola Erdia eta Urola Kosta) enpresek hartu zuten parte, egurraren sektorearentzat aukera berriak aztertu asmoz. Zehazki, gizartearen zahartzeak eta horren ondorioz sortu diren beharrek eskaini ditzaketen aukerak aztertu zituzten. Bailarako hainbat enpresek hartu zuten parte topaketan eta baikor baloratu zuten ekimena. KIDEtuz proiektuaren helburua bailarako egur eta altzari sektoreko enpresen lehiakortasuna hobetzea da, dibertsifikazioan oinarrituta. Urola Kostako Udal elkartea, UGGASA eta Iraurgi Berritzen garapen agentziek sustatzen dute KIDEtuz.\nInternetek eskaintzen dituen abantailak aprobetxatuz gero eta gehiago dira erosketak on-line egiten dituzten herritarrak. Erosketa elektronikoak egin aurretik, ordea, aholku edo jarraibide batzuk kontuan hartzeko aholkatzen du KIUBk Urolako Kontsumitzaileen Informazio Bulegoak:\n- On line dendari erostea pentsatzen dugun produktoari buruz erabiltzaileak emandako balorazioak eta iritziak begiratu erosketa egin aurretik.\n- Web horrialdea segurua dela konprobatu, https:// hasi beharko da, izan ere askeneko s horrek zerbitzaria segurua dela esan nahi du, baita ere giltzarrapo itxi bat agertu beharko da pantailaren behean eskuin aldean.\n- Dendak bere datu ofizialak eskura izan behar ditu web horrialdean, hala nola. IZENA, IFZ, HELBIDEA, HELBIDE ELEKTRONIKOA, ETA TELEFONOA.\nGipuzkoako Foru Aldundiak esperientzia pilotua bat jarri du abian Urola Erdia bailaran. Horrela, 2014ko aurrekontuetatik 500.000 euro bailarako herritarren esku utzi nahi ditu, beraiek erabaki dezaten zer egin diru horrekin. Herenegun, asteazkenean azkoitiarrekin bildu ziren Diputazioko ordezkariak, eta haien iritzia jaso zituzten. Halere, bilerara joan ezin izan zutenek, badituzte bestelako bideak euren proposamen eta iritziak egiteko; fitxa hau bete eta udaletxeko, liburutegiko edo igerilekuko postontzietan utzi edota www.aurrekontuakhobetzen.net webgunean idatzi. Hilaren 17a bitartean egin ahal izango dira proposamenak, eta jasotako proposamenen artean hautatuko du gero Gipuzkoako Foru Aldundiak zer proiektu gauzatu.\nIritsi da urteroko Pilarika eguneko hitzordua: Elosun guztia prest dute biharko (larunbata) peria handiko egunerako. Aurten, gainera, Azkoitiko eta Bergarako udalak elkarlanean egin dituzten azpiegiturak estreinatzeko aukera izango: aparkaleku berriak, jolas parkea eta proba tokia. Gaur arratsaldean (ostirala) egingo dute inaugurazio ekitaldia Azkoitia eta Bergarako alkateek, 19:00etan, eta probalekua ondo estreinatzeko bihar ekitaldi berezia egingo dute: harri ezberdinekin probak. Azkoitiko Udalak autobusak antolatu ditu Elosura joateko: 09:00etatik 20:00k bitartean, bi autobus txiki etengabe ibiliko dira auzora joan etorrian eta ohiko tokietan egingo ditu geltokiak (Julio Urkixo eta gasolindegian gorakoan, eta gasolindegian eta liburutegian bueltakoan). Hemen duzue egitarau osoa\nMunoandiko sarbideko babes egitura baten oinplanoa mugatu dute aurtengo kanpainan\nMundoandiko herri harresituaren aurtengo kanpaina amaitu da, eta egindako lanek eman dituzte fruituak: aurreneko eremuan sarbidea babesten duten babes-egitura baten oinplano ia osoa mugatzen lortu dute, egitura honen iparraldean. Zenbait elementuk egitura horren neurria eta forma ezagutzeko aukera ematen dute eta horri esker jakin da egitura horiek 12 metroko aldea dutela eta erliebeari egokitzeko lerro zuzenak eta okerrak bateratzen dituztela. Hormak bertako harriekin egiten zituzten, bata bestearen gainean lehorrean jarrita eta inolako kareorerik erabili gabe. 2. eremuan, berriz, hasierako azalera handitu egin da eta guztira 425 m2-ko zonaldean egin dute lan.\nIpintza auzoan eta Bizkargi plazan auzokonposta gune berriak sortu nahi ditu Udalak\nUrte bat pasatu da Azkoitian aurreneko auzokonposta gunea jarri zenetik eta familiek hasieran jarritako helburua lortu dute: hondakinak ongarri bihurtzea. Horrez gain, beste helburu batzuk ere lortu dituzte: sorturiko materia organikoa hondakinen zirkuitotik ateratzea eta ondorioz, garraioa eta zabortegia saihestea. Eta gainera, jaso dute euren lanaren emaitza: gune horrek eman du aurreneko ongarria. Lehen urte honetako emaitza onak eman dituela kontuan hartuta, Azkoitiko Udalak beste bi gune jartzeko ekimena jarri nahi du martxan, eta izena ematera animatu nahi ditu herritarrak: gune horietako bat Ipintza auzoan jarriko da eta bestea Bizkargi plazako atzealdean. Urtebeteko esperientzia honek argi erakutsi ditu auzokonpostaren onurak, eta onura horiek zabaldu eta Azkoitia konprometituago baten alde egitera animatzen ditu Udalak herritarrak. Izena emateko: udaletxean, Amaia Argarate (943 85 71 72) eta Urola Erdiko Mankomunitatea (943 85 73 19).\nAste honetako asteroko azoka ostiralean izango da\n09 Urria 2013\nLarunbata jai eguna izaki, aste honetako asteroko azoka ostiralean egingo da (urriak 11). Hori dela eta, ostiralean ezingo da Plaza Berrin aparkatu goizeko 06:00etatik aurrera.\n08 Urria 2013


Arima urtzeko moduko disko bat (Luis Hidalgo, El Pais)\nJabier Muguruza da, beharbada, estatuko gaur egungo kantautorerik hoberena (Jordi Bianciotto, El Periodico de Cataluña)\nDisko honetan bete egiten da “Txikia, handia da” filosofia. (Iñaki Zarata, Diario Vasco)\nJabier Muguruzak sentimenduz jositako kantuak eskaintzen dizkigu. (Andoni Alonso, El Mundo)\nModu honetara bakarrik idatzi daiteke egungo diskorik onenetako bat (Nando Cruz, Rock de Lux)\nEstatuko egile-kantagintzan nortasun sendo eta distiratsuenetakoa erakutsi duen artista baten lana. (Jordi Turtos, Efe Eme)\nDisko bat, entzun ahala, gero eta zoriontsuago bilakatuko gaituena. (Pablo Cabeza, Egin)\nPatxadan gozatzeko lana (Santi Etxeberria, Diario de Navarra)\nDiskaz diska Jabierren musika ondu egiten da eta, Les Mecaniciens desegin geroztik, bakarkako fruitu hau da orain arteko gozoena. (Beñardo Goietxe, El Tubo aldizkaria)\nAzkenean Jabier Muguruzaren lan berria. Eta azkenean diot zeren irrikitan geunden musika horixe entzuteko. Garai hauetan hain artista gutxik sortzen ahal duten musika sentibera eta intimista, alegia. (Miguel Amoros, Batonga aldizkarian)\nEzin ederragoa Jabier Muguruzaren diskoa. Sentiberatasunaren gauzatze hutsa. (Carlos Marcos, El Pais de las Tentaciones)\nDisko bikain honen osagarri guztiek, txikia handi bihurtzen dute, eta kalitate izugarria erantsi nortasun handiko lan bati. (Ander Intxausti, World Music aldizkarian)\nSentibera eta zentzudun, Jabierrek jarraitzen du arakatzen, ironiaz eta samurtasunez, bere pop jazzeroaren muin lirikoa.(Gregorio García Maestro, La Razón)\nJabier Muguruzak berriz ere oparitzen digu bere sentsibilitate instrospektiboa, pop eta jazzaren arteko irudimenezko esparru horretan. (Andrés Portero, Deia)\nDisko honekin, mundu ezezagunak barneratzen ditugu berriro, eta sentimenduen mapak jartzen dira berriz ere mahai gainean (Joseba Martin, Euskaldunon Egunkaria)\nBeste etapa nagusia bidaia honetan, aurrera egin ahala gero eta interes gehiago erakusten duen bidaian. Noruntz? Barru aldera, jakina. (Miguel Martinez, Rock de Lux)\nJabier Muguruzaren, emozioen alkimista bikain honen, lana aurreko lan eder guztiak hobetu ditu. Jabierrek oso altu jarri du listoia, eta, beste behin ere, gainditu egiten du. Luxua. (Javier Losilla, Periodico de Aragón)\nJabier Muguruzaren lan hau, maitasun aitorpen bat da. Eta nahitanahiez suertatzen zara liluratuta. (Colette Larraburu, La Semaine Du Pays Basque)\nEta jakitun zara udazkeneko arratsaldeak etorriko direla; dakizun bezalaxe pop eta rockeko milaka kantuen artean Jabier Muguruzaren beste disko bat ere etorriko dela, hain desberdina, modetatik hain urrun. (Pablo Cabeza, Zazpika aldizkarian)\nJabier Muguruza konsumatu egiten da hemen fintasun infinituko kantautore gisa (Nando Cruz, El Periódico de Cataluña)\nZoragarria Jabier Muguruzak Lugaritzen eskainitako kontzertua. (Jose M. Perez Rey, Diario Vasco)\nEdozein dela euskal kantautore honek ikutzen duen gaia, sentimenduen muinerainoko bidaia bihurtzen da. (Ramon Surio, La Vanguardia)\nL´Espai antzokia magiaz gainezka Jabier Muguruzaren emanaldian (Bernardo Gutierrez, Escenarios)\nEuskal Herriko kantautore iradokitzaile eta finenetako bat (Joaquin Carbonell, Periodico de Aragon)\nMesedez, ez ezazue galdu. (Pere Pons, Avui)\nCova del Drac berrituaren arduradunek kantuari ireki nahi izan zizkioten ateak eta apostua egin zuten egungo euskal musikaren ahots pertsonalenetako baten alde: Jabier Muguruza, eta asmatu egin zuten bete-betean. (Miquel Jurado, El País)\nEgile kantagintzaren berritzaile honek, Katalunian merkatu berri bat irekitzea lortu du, non sarritan kantatzeaz gain, publiko fidel batez inguratu den. (Ferran Amado, Enderrock aldizkarian)\nEmozio sakonetako kantautorea, Jabier Muguruzak hizkera propiala lortzen du, poesiaz jositako testuetatik abiatu, eta jazz eta pop zertzeladek argituta. (Ana Maria Davila, El Mundo)\nGure eszenako crooner-rik egokituena da Jabier Muguruza, isiltasunez abesten du, bihotza eskuan duela. (Pedro Elías Igartua, Gara)\nJabier da, Laboa, Lertxundi eta Ordorikarekin batera, gaur egungo euskal kantagintzaren funtsezko laugarren pretsonaia. (Oriol Torras, Regió)\nSentiberatasuna parrastaka (Oscar Cubillo, El Correo)\nHarlem aretoan Jabierrek bere benetako neurria eman zuen. Txundigarria. (Luis Hidalgo, El Pais)\nEuskal kantautorearen sentiberatasun dotorea izango da gaur protagonista intimoa Madrilgo Suristanen (Fernando Iñiguez, El País)\nArriaga antzokian Jabierrek soinuzko laztanak eskaini zizkigun egia borobilen zaplastekoak konpensatzeko. (Aitzol San Sebastian, El Mundo)\nEgia da Jabier Muguruza entzuteko bestelako sentiberatasuna behar dela; lurralde horretan sortzen baita artistaren eta entzuleen arteko enpatia (Joseba Martin, Berria)\nBoza argia (Fernando Neira, El país)\nJabier Muguruzak zabaldu egin zuen bere sentsibilitate itzela (Pamela Navarrete, Diari de Terrassa)


Trabajadoreak - Ahotsak.eus\nTrabajadoreak
Gerraren ondoren, irin bila joan ziren Nafarroara. Antsillesen 'trabajadoreak' eta Borrokazelaietan eskoltak edo kintoak. 'Trabajadore' batek ihes egin zuen, eta garesti ordaindu zuen.
\nHizlaria(k): Aranburu Lekuona, Tiburtzio; Galdos Arbide, Faustino; Galdos Arbide, Juan; Mitxelena Aranguren, Santos\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan OIA-060-010 kodeko bideoa nahi duzula aipatzea: ahotsak@ahotsak.eus\nGerraren ondoren, irin bila joan ziren Nafarroara. Antsillesen 'trabajadoreak' eta Borrokazelaietan eskoltak edo kintoak. 'Trabajadore' batek ihes egin zuen, eta garesti ordaindu zuen.\n- San Antona. Gabez beti, San Antona jon 'ta handikan hartu 'ta geo San Antonen ez bazen harrapatzen, Lesaka!\n- Lenoztikan gue itxian 'e bai. Zea hortan (Borrokazelaitan,) hemen goiyan do. Antsiles 'o, (borroka zelaitan) hor goiyan.\n- Borroka zelaitan hor goiyan. Eta bizitza batin eoten zian Trabajadorik eta gue itxian berriz, eskoltak, 'o kintuak eoten zian. 'Ta Antsileskunen Trabajadorik. Hiru itxetan. Zortzi hillaetin eondu zin, e! Zortzi hillaete!\n- Gambaran lo itten zuten eta gue itxian eondu zin lau sargento, bian salan ohiyak jarri denak 'ta han itten zuten lau sargentok lo. 'Ta beste itxian Trabajadorikin alferezak itten zun lo. 'Ta Antsileskun berriz, zea, han Trabajadorik, han ez zen zeik, ofizialik ez zen eoten han. Trabajadorik bakarrak. 'Ta batek alde in zun Fraintzira, eskapo in zun Trabajadore batek.\n- Soldao batek eskapo in zun 'ta geo nombatte pasoik ez 'o, ikaatu 'ro komei, berriz 'e honea torri.\n- Hola, hurrungo urtian, 'o, hurrungo egunian Billarreko horta man, hor Aldakoko bazter hortan 'ta hor afusilatu in zuten. Tapa, hill in zuten!\n- Esan! 'Ta zeiñek san ber zion hairi?\nJana lortzeko komeriak gerra denboran eta ostean\nFrankistek etxea garbitzera behartu\nPoliziek txanpon ingelesak eskaintzen zizkieten


Irekia Eusko Jaurlaritza - Gobierno Vasco :: EHAA xedapena 201704409\nAGINDUA, 2017ko irailaren 1ekoa, Gobernantza Publiko eta Autogobernuko sailburuarena, Fundación Centro de Formación Ikaslan fundazioaren estatutuetako 7. eta 13. artikuluetan egindako aldaketak Euskal Autonomia Erkidegoko Fundazioen Erregistroan inskribatzeko dena.\nHurrenkenaren zenbakia: 201704409\nLehenengoa.– 2017ko ekainaren 30ean eskabide bat sartu zen Gobernantza Publiko eta Autogobernu Sailean, Fundación Centro de Formación Ikaslan fundazioaren estatutuetako 7. artikuluan –Patronatuaren osaketa– eta 13.ean –Ikaslaneko zuzendaria eta fundazioko zuzendari kudeatzailea izendatzea– egindako aldaketak Euskal Autonomia Erkidegoko Fundazioen Erregistroan inskribatzeko. Aldaketa horiek egitea 2017ko maiatzaren 25ean erabaki zuen Fundazioaren Patronatuak. Espedientean jasotako dokumentazioa erantsi zitzaion eskabide-idazkiari.\nBigarrena.– Aldatutako artikuluak fundazioko zuzendari kudeatzailearen izendapenari buruzkoak dira. Kargu horretarako Fundación Goierriko Herrien Ekintza fundazioko zuzendari kudeatzailea izendatuko da, eta beraz, bi karguak lotuta geratzen dira.\nBigarrena.– Funtsezko iritzitako datu eta agiriak erantsi zaizkio espediente honi, eta, bereziki, xedapen hauetan eskatutakoak: Euskal Autonomia Erkidegoko Fundazioei buruzko ekainaren 2ko 9/2016 Legearen 37. eta 51.2 artikuluetan; Euskal Autonomia Erkidegoko Fundazioen Babeslaritzaren Erregelamendua onartzen duen ekainaren 19ko 100/2007 Dekretuko 33.1 artikuluan, eta Euskal Autonomia Erkidegoko Fundazioen Erregistroaren Erregelamendua onartzen duen ekainaren 19ko 101/2007 Dekretuaren 44. artikuluan. Bestalde, estatutuen aldaketa bat dator aplikagarriak diren lege eta erregelamenduetan xedatutakoarekin.\nLehenengoa.– Ordiziako (Gipuzkoa) Fundación Centro de Formación Ikaslan fundazioaren estatutuetako 7. artikuluan –Patronatuaren osaketa– eta 13.ean –Ikaslaneko zuzendaria eta fundazioko zuzendari kudeatzailea izendatzea– egindako aldaketak, Fundazioaren Patronatuak 2017ko maiatzaren 25ean erabakitakoak, Euskal Autonomia Erkidegoko Fundazioen Erregistroan inskribatzeko agintzea, agindu honen data duela, 2017ko ekainaren 15ean Ignacio Pagola Villar notarioaren aurrean egiletsitako eskritura publikoaren zehaztapenekin bat etorriz (protokolo-zenbakia: 857).


Nazioarte mailako eskubaloi partidua hartuko du Ipuruako kiroldegiak — Eibarko Udala\nNazioarte mailako eskubaloi partidua hartuko du Ipuruako kiroldegiak\nPartidua hilaren 7an jokatuko da, 18:30ean, eta sarrera doakoa izango da. Borja Rodriguez kazetari eibartarrak egingo ditu esatari lanak partidua girotzeko.\nIpuruako kiroldegiak Espainia eta Tunisiako eskubaloi junior taldeen arteko partidua jasoko du ostiral honetan, uztailak 7, 18:30ean. Hala aurreratu dute gaur, uztailak 5, prentsaurrekoan Miguel de los Toyos alkateak, Goizane Álvarez Gipuzkoako Foru Aldundiaren Kiroletako Zuzendariak, José Manuel Ruiz de Cenzano Euskal Eskubaloi Federazioaren Presidenteak eta Felipe Zamacola Eibarko Kirol Patronatuaren Zuzendariak, besteak beste.\nEstatuko selekzioa astelehenetik dago bilduta Eibarko Hezkuntza Esparruan hilaren 18an Argelian hasiko den Munduko Txapelketa prestatzen. Sarrera doakoa izango da eta Borja Rodriguez kazetaria arituko da esatari lanetan. Egun bat beranduago, uztailaren 8an, beste partidu bat jokatuko da Zumaiako Lubaki kiroldegian, 18:30ean. Kasu honetan, sarrerak 5 eurotan salduko dira, lekua mugatua izango baita.\nKauldi Odriozola eta Asier Nieto euskaldunek jokatzen dute junior taldean, eta Eibarrera goi-mailako eskubaloia ekartzearen garrantzia azpimarratu dute Euskadiko eta Gipuzkoako eskubaloi federazioetako arduradunek.\nPrentsaurrekoan adierazi dutenez, "partidu honek bultzada handia emango dio herriko eskubaloiari eta bizikidetzari ekarpen handia egingo dio". Halaber, “Eibar eskubaloi hiria da eta Arrateren desagerpenaren ondoren Eibar Eskubaloia gauzak ondo egiten ari da", gaineratu dute.\nUdaletxean egindako aurkezpenaren irudia.


Free chat Albaniako. Ausazko arrotz doan txateatu berehala Albaniako tik.\nFree chat Albaniako\nOngi etorri Chatroulette AlbaniakoEdozein lekutan, munduko pertsona aleatory bat konektatzeko. Chatroulette Albaniako dezakezu honako aukeren artean aukeratu:- Guztiak pertsona mota Albaniako doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nEstatuen zerrenda Albaniako en:


KIROL EKINTZAK ATLÉTICO SAN SEBSTIÁN-EN – Atlético san sebastián\nZURE JARDUERA AUKERATZEN LAGUNDUKO DIZUGU: PILATES, ZIKLO INDOOR…\nIrailaren erdialdean gaude, eta pixkanaka-pixkanaka denok egokitzen ari gara gure “errutina berrira”. Oraindik ez baduzu jardueraren bat aukeratu, guk beste aukera batzuk planteatzen dizkizugu zuretzat. Gogoratu zein garrantzitsua den aktibo egotea!\nATLÉTICO SAN SEBASTIÁNEKO BAZKIDEA EGIN\nGaurtik aurrera, irailaren 15etik aurrera, bazkide egiten bazara, iraila doan eta SARRERA KUOTARIK gabe gozatzeko aukera izango duzu.\nKONTXAKO INSALAZIOAN KIROL EKITZEAK\nINFORMAZIO ETA IZE-EMATEAK HEMEN!\nAIETEKO INSTALAZIOAN KIROL EKINTZAK\nINFORMAZIO ETA IZE-EMATEAK, HEMEN!\nENTRENATZAILE PERTSONAL BATEKIN ENTRENATZEKO AUKERA\nInformazio gehiago nahi izanez gero, jo gurekin helbide honetara: comunicacion@atletico-ss.org edo WhatsApp 652 754 558; deitu nahi baduzu, Kontxara: 943 47 37 22 eta Bera Berara (Aiete): 943 21 53 54.\n(POZIK HARTUKO ZAITUGU)


Zifra onak erakusgai Euskal Museoko kontuetan | Lapurdi | KAZETA\nZifra onak erakusgai Euskal Museoko kontuetan\n60.000 bisitari baino gehiago izan ziren iaz Baionako euskal museoan. Museoaren emaitza onena da 1924ean zabalu zenetik.\nXan IDIART|2017/01/11 17:25|0 iruzkin Eguneratua:\nYves Ugalde, Jean-Claude Larronde, eta Rafael Zulaika 2016ko hantatzea goraipatu dute. © Isabelle MIQUELESTORENA\nPozik azaldu dira Euskal Museoko kideak gaur goizean eginiko prentsaurrekoan. Hain zuzen ere, inoizko bisitari gehien ukan dituen urtea izan da 2016koa. 61.275 pertsonek bisitatu zuten Euskal Museoa iaz, erran nahi baita 2015ean baino %30,5 bisitari gehiago. Alta, 2015eko urtea miresgarria izan zen jadanik museoarentzat, %24,5 bisitari gehiagorekin, baina joan den urteko hantatzeak ezustean harrapatu zituen Euskal Museoko kideak.\nYves Ugalde, Baionako kultura arloko axuanta eta museoko lehendakari ordea, Jean-Claude Larronde lehendakaria, eta museoko zuzendaria den Rafael Zulaikak arrakasta horren arrazoiak eman dituzte. Lehenik eta behin, Baionako hiri barnearen dinamika sustatu izana azpimarratu dute. Yves Ugalderen erranetan, egitasmo berriak ez dira bakarrik periferian obratu behar. Feita hori argi eta garbi utzi dute : hiri barnea dinamikoa deno, Euskal Museoak bisitariak ukanen ditu.\nJoan den urteko erakustaldiei dagokienez, ekaina iraila bitarteko "1660 Pirinioetako Hitzarmena"-k 34.541 bisitari etorrarazi zituen orotara, aitzineko urtearen aldean %64ko gorakada delarik. Oroitarazi behar da erakusketa hori Baionaratu zela Donostia 2016 Europako kultur hiriburu gertakariari esker, eta Baionako Euskal Museoaren bisita kopurua, Donostiako San Telmokoaren tamainakoa izan dela.\nAzken hiruhilekoan, 9.824 bisitari hurbildu ziren "Aitzin gero... Baiona", eta Charles Fréger-en "La Suite Basque" argazki erakusketen ikustera. Horiez gain, azaroa eta abendua artean hogeita hamar jardunaldi izan ziren, besteak beste hitzaldi eta kontzertuak. Bestalde, ondarearen egunean, 3.000 pertsona agertu ziren asteburuan.\n2016ko bide berean segitu nahirik, prentsaurrekoaz baliatu dira Euskal Museoaren 2017ko programa aurkezteko, eta horren gauzatzeko eginbideak azaldu dituze. Euskal Herriko barnealdeari buruzko lehen/orain erakusketaz gain, Brana eskolarekin Jean-Pierre Branaren inguruko lan bat aurkeztuko da.\nBestalde, Biarritzeko herriko etxearekin batera Ramiro Arrueri buruzko elkarlan bat eramateko asmoa adierazi dute. Bestalde, urtero bezala Baionako bestetako afixa aukeratzeko lehiaketa iraganen da. Baina hori baino lehen, urtarrilaren 17an Juan Carlos Pikabea Zubiri margolari nafarraren erakusketaren estreinaldia iraganen da.\nAurten, museoaren ezaugarririk nagusiena anbizioa izanen dela iragarri dute. Hala nola, Nanteseko Historia Museoan dagoen "Tromelineko ahazturiko esklaboak" izeneko erakusketa mugikorra errezebituko du. 1761ean L'Utile itsasontzia abian zen Baionako portutik, eta Frantziako uhartean (gaurko Maurice uhartea) gelditu ondoren, 160 madagaskartar hartu eta zenbait egun berantago Tromelineko uhartea jo zuen. Izan ere, gertakari horrek oihartzun handia du Euskal Herrian, zeren eta L'Utile itsasontzia Baionan eraikia izan baitzen. Horregatik, Euskal Museoan izanen den erakusketak garrantzi handia emanen dio itsasontziari.\nHorrez gain, Donostia 2016 karietara muntatu zen Eresoinkaren inguruko erakusketa aurkeztuko dute. Izan ere, euskal errefuxiatuz osaturiko abesbatzaren historiaren errepasoa eginen du erakusketak, eta garaian egin zuten nazioarteko biraz harrituko da bisitaria. Argazkietan azaltzen diren irribarreak ez dira irribarre faltsuak. Abentura handia izan zen Eresoinkarena, musikaz eta zorionez beterik.\nOndikotz, musikazaleak garaiko grabaketak entzuteko parada ezinbestekoa ukanen du. Horien artean, "Haurtxo txikia" sehaska kantuan entzun daitekeen Pepita Embilen, Placido Domingoren amaren, zilarrezko ahotsa nabermentzen da, dudarik gabe.\nHitzordu hutsezinak izanen dira orduan Euskal Museoan 2017ko urte honetan. Gainera, are erakargarriago izateko, interakzio gehiago plantan ezarriko dituztela adierazi dute arduradunek. Horregatik, informatika baliatuko dute, erran nahi baita multimedia asko interaktibitatea akuilatuz. Bestalde, erakusketak diruztatzeko eta ahalbidetzeko manerak aipatu dituzte. Enpresekin biltzeko asmoa agerrarazi dute horrentzat, baina deus ez dela hasia oraindik gogorazi dute.\nTtinka, Baxe Nafarroako lehen haurtzaindegi euskalduna\nHamahirugarren urtebetetzea ospatuko du Euskal Herriko Laborantza Ganbarak\n"Oroitzen naizeno" emanaldirako sarreren zozketa\nLapurdiko herriak mutxikoen bidez lotu


Elikaduraren promesak: laborategiko animalia-proteina eta metagenomika | Consumer\nIn vitro animalia-proteinak sortzea eta metagenomikaren alde egitea: etorkizuneko elikadura abian da dagoeneko, eta berrikuntzak dakartza berrikuntzan eta garapenean\nEgilea: Laura Caorsi 2021-ko martxoak 21\nMikrokapsulak elikagaien balio-bizitza luzatzeko, bioteknologia fungikoa segurtasuna hobetzeko, adimen artifiziala uztaren bilakaera monitorizatzeko, granja bertikalak, 3Dn inprimatutako elikagaiak… Etorkizuneko elikadura abian da dagoeneko, eta berrikuntza eta garapen ugari dakartza. Helburuak: elikagaien eskuragarritasuna bermatzea, prozesuak optimizatzea eta elikagaien segurtasuna zaintzea. Berrikuntza eta promesen artean daude metagenomika eta laborategietan animalia-proteinak sortzeko erronka.\nElikagaien segurtasuna bermatzea lehentasunezkoa da. Bide horretan, metagenomika bidea irekitzen da. Teknika horren bidez, zehatz-mehatz azter daitezke dauden patogenoak, zein espezie mikrobiar dauden eta zein ehunekotan dauden jakiteko, garaiz detektatzeko eta intoxikazioak saihesteko.\nNola funtzionatzen du metagenomikak?\nPlan maisu baten ikerketa eta diseinua. Industriako arrisku-puntuak identifikatzen dira eta neurrirako laginketa-plan bat diseinatzen da, prozesuaren ezaugarrietatik abiatuta, produktu baten elikadura-segurtasuna bermatzeko.\nLaginak biltzea. Teknikari espezializatuek katean ezarritako puntuetan hartzen dituzte laginak, patogenoak atzemateko, hala nola, Listeria edo Salmonella.\nAnalisi metagenikoa. DNA erauztea eta sekuentziatzea, eta arakatutako elikagaien azterketa bioinformatikoa.\nEmaitzen dokumentazioa eta interpretazioa. Mikrobiotaren txosten osoa eta karakterizazioa, ingurune batean dauden mikroorganismoen multzoa (bakterioak, arkeak, eukariotak eta birusak), kasu honetan ekoizpen prozesua.\nLaborategiko animalien proteinaren erronka\nHaragi-ekoizpena iraultzea, hiltegitik ez, laborategitik baizik, eta, hala, karrera zientifiko eta enpresarial bizia sortu du. Hala, in vitro haragia abeltzainen ingurumen-arazoari irtenbidea emateko erabiltzen da. Hain zuzen, 2019ko NBEko Klima Aldaketari buruzko Aditu Taldearen azken txostenak haragi-kontsumoa murriztea eta lekale, fruta eta barazkiena gehitzea gomendatzen zuen.\nZalantzarik gabe, munduko edozein harategi-mostradoretan eskala handian egon daiteke. Haragikiak behar duen inbertsio handiak prezio altzistetan jartzen ditu, nahiz eta azken urteotako milaka dolarren kopurua %96raino murriztu den, Quartz-en argitalpen espezializatuaren arabera. Gemma del Caño berrikuntzan, bioteknologian eta elikagaien segurtasunean aditua da, eta “asko dago egiteko” adierazi du.\n“Oraingoz, garapen bakarra haragi xehatua da. Aukera ona izango da kostua murriztu eta ekoizpena doitu daitekeenean, oraindik lortu ez den zerbait. Eta ezin da beganatzat hartu, behi-seruma eta animalia-kolagenoaren egitura behar baititu”, azaldu du.\nEz da teknika horren erronka bakarra —aldez aurretik erauzitako muskulu-zelulen hazkuntzan oinarritua—, oraingoz animalia-proteina guztia ezin baita laborategian errepikatu. Arrautzak, adibidez, oso zailak dira proteina batzuk garatzeko.\nElikagaien teknologiako 15 aurrerapen nagusiak


Gaur protesta egingo dute Aian eta Orion ere, Kataluniako erreferendumaren auziko epaiaren harira - Orio - Karkara.eus\nGaur protesta egingo dute Aian eta Orion ere, Kataluniako erreferendumaren auziko epaiaren harira\nKarkara 2019-10-14 14:00\nAuzitegi Gorenak gaur jakinarazi ditu Kataluniako erreferendumaren auzian epaitutako buruzagi politikoen aurkako zigorrak. Hala, bederatzi eta 13 urte bitarteko espetxe zigorrak ezarri dizkiete bederatzi auzipeturi. Gure Eskuk elkarretaratze zaratatsura deitu ditu herritarrak Orion; 19:30ean jarri dute hitzordua, Zakilaneko aldapan. Aian ere ordu horretan elkartuko dira, herriko plazan.\nEspainiako Auzitegi Gorenak gaur jakinarazi ditu Kataluniako erreferendumaren auzian epaitutako kideen aurkako zigorrak. Hala, 2017. urteko urriaren 1eko erreferenduma dela-eta "sedizioa" leporatu diete bederatzi buruzagi politikori, eta bederatzi eta 13 urte bitarteko espetxe zigorrak ezarri dizkiete: 13 urtekoa Oriol Junquerasi (Generalitateko presidenteorde zena), 12 urtekoa Raul Romevari (Atzerri kontseilaria), 12 urtekoa Jordi Turulli (Presidentetza kontseilaria), 12 urtekoa Dolores Bassari (Lan eta Gizarte Gaietarako kontseilaria), 11 urtekoa Carme Forcadelli (parlamentuko presidentea), 10 urtekoa Joaquin Forni (Barne kontseilaria), 10 urtekoa Jordi Rulli (Lurralde Antolaketako Kontseilaria), 9 urtekoa Jordi Sanchezi (ANCko presidentea), eta 9 urtekoa Jordi Cuixarti (Omniumeko presidente zena). Kartzela zigorrez gain, bederatzi eta 13 urte bitarteko inhabilitazioak ezarri dizkie Auzitegi Gorenak. Egun espetxean daude bederatzi kideak, beraz, preso jarraitu beharko dute.\nBestetik, "desobedientzia" egotzita zigortu dituzte Santi Vila (Kultura kontseilari ohia), Carles Mundo (Justizia kontseilaria), eta Meritxell Borras (Gobernazio, Administrazio Publiko eta Etxebizitza kontseilaria). 60.000 euroko isun ekonomikoa ordaindu beharko dute, eta urtebete eta zortzi hilabeteko inhabilitazioa ere ezarri diete.\nMobilizazioak hamaika txokotan\nAuzitegi Gorenaren ebazpenak hautsak harrotu ditu Katalunian, baita Euskal Herrian ere. Hala, mobilizaziora deitu dituzte herritarrak hamaika txokotan. Aian kontzentrazio zaratatsua izango da herriko plazan, 19:30ean. Orion ere, Gure Eskuk antolatuta, elkarretaratze zaratatsua egingo dute, Erreferenduma ez da delitua. Askatasuna izenpean. Zakilaneko aldapan jarri dute hitzordua, 19:30ean.


Emakume bati eraso egin diote labanaz, bere alabaren aurrean | Gizartea | Berria\nEmakume bati eraso egin diote labanaz, bere alabaren aurrean\nGasteizko Salburua auzoan gertatu da. Erasotzaileak ihes egin du, eta haren bila ari da Ertzaintza.\n2020ko urriak 17 14:46\nEmakume bat larri zauritu dute Gasteizko Salburua auzoan larunbat goiz honetan. Gizonezko batek labankada bat sartu dio, emakumea bere alabarekin zela, erasotzailea eta biktima bizi ziren etxebizitzaren portalean.\nEusko Jaurlaritzako Segurtasun Sailak jakinarazi duenez, bai 40 urteko biktima, eta bai adingabea Txagorritxuko ospitalera eraman dituzte. Azken horrek, ordea, ez du zauri fisiko larririk.\nErasotzaileak ihes egin du, eta Ertzaintza eta Udaltzaingoa haren bila ari dira.\nHilik topatu dute Pasaian itsasora erori den arrantzalea\nArrantzalea 02:30ak aldera erori da uretara, Pasaiako portuan. Arratsaldean topatu dute haren gorpua.


Sopelako Udala - Hondartzaren garbiketa egin dute Surfrider-en baitan\nZu hemen zaude: Hasiera Albisteak Hondartzaren garbiketa egin dute Surfrider-en baitan\nAurreko asteburuan auzokide ugari bildu ziren, 40 baino gehiago, Peñatxuri Surf Taldeak deituta, Arriatera-Atxabiribil hondartzetan garbiketa egiteko. Urtero legez, Sopelan ere Surfrideren deialdia jarraitu egin zen, eta deialdi horretan ere sopeloztarrak izan ziren, eguraldiak lagundu egin ez zuen arren. Goizean goiz auzokideak gerturatu ziren hondartzara, eta eskuz esku, denon esfortzuarekin, baina alaitasunez, hondartza inguruak garbitzen ibili ziren.\nGarbiketa egin ostean, gainera, arteak eta loreak landatu zituzten Peña Txuri Taldeko lokaleko lorategian.\nIgandean, ordea, Meñakozen elkartu ziren, eta kasu honetan, plumeroak kentzen ibili ziren goiz osoan. Lan oso gogorra, zaila baita sustraitik landare hau kentzea, baina 40 plumero inguru kentzea lortu zuten, erdia baino gehiago. Ea hurrengoan danak kentzea lortzen den!\nEskerrik asko PeñaTxuriri eta parte hartu zenuten guztioi!


Behin erabiltzeko, konpostagarria eta jangarria den ontziteria! - Eskolan Konposta\nBehin erabiltzeko, konpostagarria eta jangarria den ontziteria!\nBiotrem enpresak eginiko ontziteria Jerzy Wysocki jaunak sortutakoa da, XX. mendeko hasierara atzera egingo dugu, famili honen ehoketa lanak ezagutu arte. Gaur egungo gari-zahiaz eginiko ontziteri fabrikazioa lehengai naturaletan eta ur kantitate txikitan oinarritzen den prozesu teknologiko eta garbi bat da. Prozesu amaiera presio eta tenperatura altuetan ematen da.\nZahia zerealen kanpoko geruza da: garia, zekalea, oloa… Zahia fibra dietetikoan eta gantz-azidoan aberatsa da eta almidoia, proteinak, bitaminak eta mineral dietetikoak ditu. Zahiak azido fitikoa du ere, elikagaien absortzioa deuseztaten duena.\nBiotremek eginiko ontziteria janari hotzak eta beroak zerbitzatzeko balio du. Labean eta mikoruhin-labean ere erabili daiteke. Eta hoberena, 30 egunetan konpostatzen den produktu bat da (paperezko platerak 6 hilabete behar dute eta plastikozkoak ordea ehundaka urteak) eta gainera, zuzenean jan daitezke!\n← Pipa azalekin konposta\n2019-2020 IKASTURTEARI ONGI ETORRIA →


Gantz-azido esentzialak eta poliinsaturatuak - INMA, Infancia y Medio Ambiente\nAzido linoleikoari eta azido linolenikoari gantz-azido esentzialak (GAE) deitzen zaie, dietari esker bakarrik lor litezke eta. Gantz-azido hauek barazki, fruitu lehor eta zerealetan daude, baina, batez ere, jatean, landare-olioak (ekilorea, artoa edo soja) kontsumitzetik etortzen dira. Gantz-azido poliinsaturatuak GAEtik sortzen dira organismoan, baina dietatik zuzenean ere eskura litezke, batez ere arrainetik.\nGaruneko azalean eta begi-sarean kontzentrazio handietan aurkitzen dira gantz-azido poliinsaturatuak, eta horrek pentsarazten du badutela zeresanik neuronen funtzioaren eta ikusmenaren funtzioaren garapenean.\nUmekian, gantz-azido poliinsaturatuen metaketa batez ere haurdunaldiko hirugarren hiruhilekoan eta bizitzako lehenengo hiletan gertatzen da; horregatik, funtsezko garrantzia du amaren dietaren bitartez eta bularra hartzeko garaian azido horiek jasotzea, horrela garapen neurologikoa eta hazkundea egokiak izan daitezen. Hori bereziki garrantzitsua da garaia baino lehen jaiotzen diren umeetan (haurdunaldiak 37 aste egin aurretik), amaren ekarpena goizegi eteten baita.\nAzken urte hauetan ikerketa ugari egin da gantz-azido esentzialen eta poliinsaturatuen ingestak haurdunaldian izan dezakeen eraginaz. Zalantzarik gabe onuragarria da osagai hauetan aberatsa den dieta bat, baina, hala ere, auzia ez dago hain argi arrainetik etorritako gantz-azido poliinsaturatuen ingestari dagokionean. Emakume haurdunen dietan garrantzi handia du alderdi horrek, kalitate handiko proteinen eta gantz-azido poliinsaturatuen iturri ona baita, baina, bai Elikadura eta Nekazaritzarako Nazio Batuen Erakundeak (FAO), bai Osasunaren Mundu Erakundeak (OME) esaten dutenez, arrain batzuk (adibidez, ezpata-arraina eta marrazoa) janariaren bitartez metilmerkurioa gorputzeratzeko bide nagusia dira, eta, horregatik, arrain horien ingesta ez da batere komenigarria emakume haurdunen eta adin txikiko haurren kasuan. Gune geografikoaren arabera, desberdina izan liteke metal honen maila, eta, horregatik, osasun publikoko agintariek, tokian tokiko kontsumo-espezieetan aurkitutako mailei erreparaturik, aholku eman behar diote kontsumitzaileari.\nHaurraren bizitzako lehenengo hiletan amaren esnea da gantz-azido poliinsaturatuen iturri nagusia, baina, honekin batera, suerta liteke esne hori ingurumeneko hainbat kutsatzaileren eramaile izatea ere (adibidez: beruna, merkurioa, PCB eta dioxinak), arrunki dosi txikietan izan arren. Jaio aurretik kimikoen esposiziopean egoteak erakutsi du eragin txarra duela haurrarengan, Ingurumeneko kutsatzaileen atalean adierazten den bezala; hala ere, ez dago argi amaren esnean dauden ohiko kutsatzaileek umeari kalte egiten diotenik. Honen arrazoia zera izan liteke: substantzia kimiko hauen aurrean umea ez izatea fetua bezain sentibera, edota amaren esneak eragin babesgarria izatea batez ere nerbio- eta immunitate-sisteman.\nAmaren esneak, nahiz eta konposatu kimiko asko eraman, dirudienez, baditu umearen garapenari laguntzen dioten ezaugarriak ere. Dena dela, amaren esnea hartzeak haurraren garapen neurologikoan zer garrantzia duen, oraindik itxi gabeko eztabaida da. Onurak gero eta nabariagoak dira, baina, ikerketa batzuen ustez, desberdintasun sozio-ekonomikoak dira horren arrazoi bakarra, hau da, bularra ematea erabaki duten emakumeen eta bularra ez ematea erabaki duten emakumeen arteko desberdintasun sozio-ekonomikoak; beste ikerketa batzuen ustez, ordea, amaren esneak badituen baina formulako esneek ez dituzten hainbat gantz-azidoren edukiak esplikatzen du era naturalean bularra hartu duten umeen garapen hobea.\nLaburtuta: Dietak funtsezko zeregina izan dezake, gure organismoan produktu toxikoen metaketak dakarren eragin txarra prebenitzerakoan. Kimiko horietako asko hamarkadetan zehar joaten dira barneratzen gorputzean, eta, horregatik, adin txikian hasi behar da prebentzioko neurriak hartzen. Haurtzarotik fruta, landare, egoskari, zereal integral eta koipe gutxiko animali produktu gehiago janez, kalitateko nutrizioa lortzen da eta, gainera, gutxitu egiten da gorputzean kimiko toxikoen karga. Hala ere, gogoan izan behar da beti, babestuta egoteko erarik onena, amarentzat bezala haurrarentzat, kimiko kaltegarrien ekoizpena gutxitzea edo ezabatzea dela.


Juanen erdia | aittu\nInicio » Juanen erdia\nAsper-asper eginda dago Juan. Mundu guztiak errieta egiten dio etxean, neskek egiten duten ezer egiten badu.\n—Juan, zergatik margotzen duzu zuhaitza zilar kolorez? Neskatilek margotzen dute horrela.\n—Juan, negarrez ari al zara? Aizu, lehortu itzazu malkoak, mutikoek ez dute-eta negarrik egiten.\n—Juan, zertan ari zarete, marineletan? Zuk kapitain izan behar duzu, e!\nBarre egiten diote ikastetxean neskatilek egiten dutena egiten badu.\n—Juan neskatila da, futbolean ere ez du egiten eta!\n—Juan, nora zoaz elastiko arrosa horrekin? Neskatila ematen duzu.\nKokoteraino dago Juan.\nEta hauxe erabaki du, mutikoa izateko, neskarena den edozeretik libratu behar duela. Eta hala, kartoi kaxa huts bat hartu eta bertan sartu ditu elastiko arrosa, pilota baino atseginago duen printzesen ipuina eta zilar koloreko errotuladorea.\nBegietatik nahi gabe erori zaizkion hiru malko ere kaxan gorde ditu itxi baino lehen. Gero, lorategiko txoko batean lurperatu du kartoizko kaxa.\n—Orain bai, orain banaiz mutikoa –dio berak.\nEta orain futbolean egiten du, eta ukabilkadak ematen ditu haserretzen denean, eta barre egiten die neskatxei banba zuriak eta arrosak eramaten dituztelako, eta, negar egiteko gogoa duenean, eutsi egiten dio. Oso gaizki pasatzen du, eta izugarri aspertzen da, baina orain bai, orain mutikoa da.\n—Hori uste duzu zuk, -esaten dio Menta maitagarriak.\n—Orduan, mutikoa ez banaiz, zer naiz ni? Zizare bat? Krokodilo bat?–galdetudio Juanek.\nMaitagarria barrez lehertzen hasi da.\n—Hotz, hotz! Seguru ez duzula asmatzen.\n—Orduan, zer naiz ni? Patata bat? Kruxpeta bat?–galdetu dio mutikoak.\nMenta maitagarriak ezetz dio.\nJuan kezkaturik dago. Berak mutikoa izan nahi zuen. Horretarako beharrezkoa den guztia egin du, eta orain ez omen da mutikoa.\nMenta maitagarria ez da harengana hurbildu kalaka ematera, baizik eta laguntza eskaintzera.\n—Zatoz nirekin –esan dio maitagarriak.\nEta elkarrekin doaz bainugelako ispilu aurrera. Ispilua oso goian dagoenez, aulkitxo bat hurreratzen dio maitagarriak, haren aurrean jar dadin. Igo eta ispiluari begira geratu da Juan.\n—Zer ikusten duzu? –galdetu dio Menta maitagarriak.\nHain harriturik geratu da Juan, ia ez da hitz egiteko kapaz.\n—Ikusi, ikusi… Soilik Juanen erdia ikusten dut.\nEta halaxe da! Ispiluan soilik begi bat ikusten da, eta belarri bat, eta sudur-zulo bat, eta ilearen erdia, eta aurpegiaren alde bat, eta eskuin eskua, eta eskuin hanka…\n—Juanen erdia zara, besterik ez –dio maitagarriak.\nHarriduraren harriduraz, oreka galtzeko zorian egon da Juan.\n—Aizu! Jaitsi edo erori egingo zara! –esaten dio maitagarriak.\nAulkitxotik jaitsita, maitagarriari begira geratzen da haren jokaera ulertu ezinda.\n—Ez al zinen konturatzen?\nAlde batera eta bestera mugitzen du burua Juanek, ezetza adierazi nahian.\n—Ea! Nola sentitu zara egun hauetan: ongi ala gaizki?\n—Gaizki –dio Juanek.\n—Pozik ala triste egon zara?\n—Agian zerbait falta zaizu…\n—Zer? –galdetu dio Juanek.\nJuanek hazka egiten du sudurrean, horrela hobeto pentsatzen baitu. Eta, bat-batean, zera bururatu zaio.\n—Badakit! Kartoizko kaxan gorde nituen gauzak falta zaizkit.\n—Horixe bera! –egin zuen oihu Menta maitagarriak.\nKorrika doaz Menta eta Juan lorategira kaxa berreskuratzera. Atera du Juanek elastiko arrosa kaxatik, eta di-da batean jantzi du. Hartu du zilar koloreko errotuladorea, eta pultsera bat marraztu du eskumuturrean. Eta besapean jarri du ipuina, ohera joan nahi baitu printzeen ipuina lehenbailehen begiratzera.\nEta, ondoren, hartu hiru malkoak eta gorde egin ditu, kontu handiz, negargura duen unerako.\nEta, orain, Errege egunean bezain zoriontsu sentitzen da Juan.\n—Juan, ba al dakizu zergatik sentitzen zaren hain zoriontsu? Bada, orain ez zarelako mutiko erdia, mutiko osoa baizik.\nJuanek belarria ukitzen du, eta gero begia. Eta gero sudurra, eta gero hanka.... Bai, dena bere lekuan dago.\n—Noski, mutiko. Ez egin kasurik inori neskarena den guztia gainetik kentzeko, ez erabiltzeko esaten dizutenean.\n—Baina, orduan, neska izango al naiz?\n—Ez, mutiko osoa izango zara.\n—Nahiz eta nesken gauzak egin?\nBarre egiten du Menta maitagarriak, airean, jirabiraka, ziztu bizian urruntzen den bitartean.\nBegiradarekin jarraitzen dion bitartean, Juanek pentsatzen du bengala bat dirudiela maitagarriak.\nBat-batean, gelditu egin da maitagarria, keinutxo bat bota dio Juani begiarekin, eta neskatila bat seinalatu dio.\n—Itsaso da. Orain ikusiko duzu zer egiten duen, -esaten dio maitagarriak.\nItsaso zuhaitz baten ondora doa, eta enborraren zulo batetik fardel bat atera du. Eta askatu egiten du fardela.\n—Hara! Kontxo! –dio Juanek– futbolean egiteko belaunetakoak eta banbak takoekin. Baina, baina… mutikoen jolasa da-eta.\n—Juan, ez daude mutilentzako eta neskentzako jolasak. Soilik pertsonentzako jolasak daude. Besteak beste, pilotan eta sokasaltoan, autotan eta sukaldeketan, zuhaitzetara igotzen eta panpinei loarazten aritzeko jolasak.\n—Denak balio al du pertsona bazara?\n—Gustuko duzun guztiak balio du. Eta zeuk dakizu, ez beste inork, zer duzun gustuko. Ez dizute besteek esan behar.\nOrduan, txistu hotsa entzun du Juanek. Hara! Itsaso da.\n—Aizu, Juan, nahi al duzu nirekin futbolean egin? –galdetu dio neskatilak.\nEta, nola ez! Korrika batean doa Juan futbolera Itsasorekin batera. Hori bai, hain gustukoa duen elastiko arrosa jantzita eta zilarrezko eskumuturrekoa dotore-dotore margotuta!